Vo Viedni zatkli muža podozrivého z prípravy teroristického útoku

VIEDEŇ. Rakúska polícia v piatok večer zadržala vo Viedni muža podozrivého z prípravy teroristického útoku v rakúskej metropole. Na tlačovej konferencii o tom informoval minister vnútra Wolfgang Sobotka. Zatknutým je podľa neho 18-ročný Rakúšan, ktorý má korene v zahraničí. Do krajiny prišiel z Nemecka. Polícia zatknutím muža zabránila možnému teroristickému útoku vo Viedni, uviedol minister Sobotka. Polícia podľa neho teraz preveruje indície, že muža radikalizovali islamisti. Podľa bulvárneho denníka Krone je mladík albánskeho pôvodu. Bombový útok údajne plánoval spáchať ešte tento mesiac. "Dnešný (20. januára, pozn. red.) prípad ukazuje, že Rakúsko nie je žiadnym ostrovom blažených," uviedol Sobotka. So zvýšeným rizikom teroristického útoku musí podľa neho v súčasnosti počítať celá Európa. "V posledných dňoch sme dostali informácie, že sa možno chystá teroristický útok v rakúskej metropole," povedal už skôr agentúre APA policajný hovorca Thomas Keiblinger. Upozornenie podľa neho prišlo od zahraničných tajných služieb. Podľa denníka Krone mladík do Rakúska prišiel v piatok a od okamihu prekročenia hranice ho polícia sledovala. Výbušné zariadenie muž podľa bulvárneho denníka zostrojil v Nemecku. Policajnú raziu špeciálna jednotka podnikla okolo 18:00 SEČ vo viedenskom obvode Favoriten, kde bol podozrivý zatknutý v byte. Podľa ministra Sobotku muž nekládol odpor. Rakúska polícia vydala varovanie pre občanov, aby na frekventovaných miestach boli obozretní. Pozor majú dávať na odloženú batožinu a upozorniť na ňu policajtov. Informáciu denníka Krone, že malo ísť o útok výbušninou, nechala polícia bez komentára. Podľa Sobotku decembrový útok na vianočný trh v Berlíne ukázal, že na podobnú akciu nie sú potrebné bomby. Tunisan Anis Amri k atentátu v centre nemeckej metropoly použil ukradnutý kamión.


Sceľovanie pozemkov je podľa SaS dobrý krok, ale prichádza päť minút po dvanástej

Usporiadanie vlastníctva pozemkov je podľa SaS kľúčové.

BRATISLAVA. Sceľovanie pozemkov, ktoré avizuje ministerka pôdohospodárstva a rozvoja vidieka (MPRV) Gabriela Matečná (SNS), tridsať rokov po revolúcii považuje opozičná strana Sloboda a Solidarita za aktivitu "päť minút po dvanástej". Informovala o tom Marie Stracenská z komunikačného oddelenia SaS v reakcii liberálov na tohtotýždňové oznámenie Matečnej o spustení pozemkových úprav. Návrh opatrení na urýchlené vykonanie pozemkových úprav na Slovensku v utorok v rámci konferencie s názvom "Ako ďalej pozemkové úpravy" predstavila agroministerka Matečná. Realizácia pozemkových úprav je podľa nej potrebná ešte v 3103 katastrálnych územiach. Každoročne by mal štát spustiť pozemkové úpravy v 120 katastrálnych územiach počas 30 rokov. Ročne by mal štát zafinancovať spustenie pozemkových úprav sumou priemerne 30,8 milióna eur. Usporiadanie vlastníctva pozemkov je podľa SaS kľúčové, dlhé roky sa však riešením nikto nezaoberá. Po troch rokoch na ministerskej stoličke deklaruje Matečná, odborníčka v pozemkovom práve, že pozemkové úpravy by mali byť prioritnou úlohou každej vlády. Pritom už koncom minulého roka zrušila úlohu predloženia zákona o pozemkových úpravách. Zrušila aj pozemkové úpravy predchádzajúceho ministra. A hoci uznáva, že pozemkové úpravy sa dotýkajú každého sektora, až tlak farmárov a strach pred ich hnevom donútil ministerku Matečnú k tomu, aby konečne začala konať. "SaS bude pozorne sledovať, či sa budú pozemkové úpravy a ich financovanie vykonávať transparentne. Doterajšie aktivity ministerstva totiž neraz vyvolávali pochybnosti," uviedla Jarmila Halgašová zo SaS. Rozdrobenosť pozemkov a nejasné nájomné vzťahy sú podľa SaS už ďalej neudržateľné. Rozdrobené pozemky s množstvom vlastníkov komplikujú investície a zvyšujú náklady na projekty Programu rozvoja vidieka ako aj na prerozdeľovanie priamych platieb. Tento problém má aj európsky rozmer, keďže ide aj o peniaze zo Spoločnej poľnohospodárskej politiky (CAP). Vlastníci pozemkov podľa liberálov ťažko dosahujú usporiadanie vzájomných pomerov, čo obmedzuje riadne fungovanie trhu s pôdou. Jednu parcelu vlastní v priemere 12 osôb a jeden vlastník disponuje spoluvlastníckymi podielmi v priemere k 23 parcelám. Zníženie rozdrobenosti pozemkového vlastníctva a pozemkov je jednou z dôležitých úloh pozemkových úprav. Do konca júna 2018 bolo podľa SaS dokončených 404 projektov pozemkových úprav v katastrálnych územiach, ktoré dokopy predstavujú 11 percent rozlohy Slovenska. "Pozemkové úpravy pritom majú veľký význam aj pre realizáciu opatrení v krajine, ktoré prispejú k zmierňovaniu dopadov zmeny klímy," podotkla poslankyňa Národnej rady za SaS SR Anna Zemanová. "Vyzývam preto ministerku Matečnú, aby zvažované zmeny technických noriem a metodík na spracovanie pozemkových úprav prešli odbornou oponentúrou s krajinármi," dodala Zemanová.


Šéf OSN: Severná Kórea je zdrojom najnebezpečnejšej krízy

Vojne je potrebné bezpodmienečne zabrániť, hovorí Guterres.

NEW YORK. Riziko vypuknutia jadrového konfliktu so Severnou Kóreou je z pohľadu generálneho tajomníka OSN Antónia Guterresa v súčasnosti "najnebezpečnejšou krízou" vo svete. Vojne je potrebné bezpodmienečne zabrániť, citovala agentúra DPA jeho vyjadrenie pred novinármi v New Yorku. "Potenciálne dôsledky vojenského zásahu sú príliš desivé," povedal Guterres po tom, ako vyvolali vo svete znepokojenie správy o najnovšej skúške jadrovej zbrane v Severnej Kórei z uplynulej nedele. Šéf OSN opätovne odsúdil severokórejské jadrové testy a vyzval Pchjongjang na dodržiavanie medzinárodných záväzkov, ako aj na riešenie terajšej krízy prostredníctvom dialógu. "Táto krajina sa už zase postavila proti Bezpečnostnej rade (OSN) a medzinárodnému spoločenstvu. Kórejská ľudovodemokratická republika už zase zbytočne a nezodpovedne vystavila riziku milióny ľudí vrátane vlastných občanov, čeliacich suchu, hladomoru a závažnému porušovaniu ich ľudských práv," vyjadril sa Guterres. Severná Kórea údajne v nedeľu uskutočnila úspešnú skúšku vodíkovej bomby. Podľa tamojšej štátnej televízie bude môcť byť otestované zariadenie použité ako hlavica novej interkontinentálnej balistickej rakety.


V Rači pribudne v júli nová plaváreň

Bratislavská župa plánuje investovať vyše milióna eur do rekonštrukcie bazénov na stredných školách.

BRATISLAVA. Bratislavská župa sa pustila do rekonštrukcie bazénov na stredných školách. Využívať by ich mohla okrem študentov aj verejnosť. Ako prvý bazén opraví kraj na Strednej odbornej škole hotelových služieb a obchodu na Pántoch. Hotový má byť v júli tohto roka. Opravený bazén bude slúžiť nielen žiakom, ale aj športovým klubom, verejnosti a seniorom z Domova dôchodcov v Rači. Presné podmienky návštev však župa zatiaľ ešte nevie. Bazén fungoval do roku 2003 a odvtedy chátral. Jeho rekonštrukcia bude kraj stáť vyše 381-tisíc eur. „Práce pokračujú v súlade s harmonogramom. Predpokladaný čas, 150 dní, ako bol uzatvorený v zmluve, bude dodržaný. Verím, že v septembri tu budeme všetci hromadne skákať do bazéna a školský rok sa začne s novým bazénom,” povedala poslankyňa župného zastupiteľstva Anna Zemanová. Na plavárni na Pántoch vymenia takmer všetko. Opravia bazén, obklady a dlažby, zárubne, dvere a okná, vodovodné batérie, sociálne zariadenia, kanalizáciu a rozvody kúrenia a vody. Nápad opravovať školské bazény vyšiel z prieskumu, ktorý si dala župa urobiť v roku 2015. Z neho vyplýva, že Bratislavčanom chýbajú v meste zo všetkých športovísk najviac práve plavárne. Bazény sa tak podľa predsedu Bratislavského samosprávneho kraja Pavla Freša stali prioritou v rozvoji športu v kraji. „Teším sa, že za dva roky pribudne v Bratislave už druhá plaváreň. To je dobrá správa, pretože nielen škola, ale aj verejnosť budú môcť plaváreň využívať,“ povedal Frešo. Pred dvoma rokmi Bratislavská župa prispela pol miliónom eur aj na petržalskú plaváreň na Tupolevovej ulici. Okrem bazéna v škole na Pántoch plánuje župa zrekonštruovať aj bazén na Gymnáziu Ladislava Novomeského na Tomášikovej ulici. Jeho oprava sa začne už o pár týždňov. Kraj odhaduje, že oprava ho vyjde na viac ako stotisíc eur. O niečo drahšia bude oprava bazénu v Ružinove na Strednej priemyselnej škole stavebnej a geodetickej na Drieňovej ulici. V tomto prípade župa aktuálne čaká na vydanie stavebného povolenia, aby sa mohlo s prácami začať. Keď ho získa, kraj vyhlási súťaž na stavebníka. Náklady na prestavbu tohto bazéna Frešo odhaduje na viac ako milión eur.


Petrovického premiéra na lavičke tímu do 20 rokov dopadla úspešne, Slováci zdolali Nemcov

Góly: 27. Paulíny (Bučko), 35. Čajkovič (Okuliar), 40. Vitaloš (Okuliar, Čajkovič) BRATISLAVA. Róbert Petrovický má za sebou úspešnú zápasovú premiéru na poste trénera slovenskej hokejovej reprezentácie do 20 rokov. Mladí Slováci vo svojom úvodnom vystúpení na turnaji U20 Summer Hockey Challenge v Poprade zvíťazili nad rovesníkmi z Nemecka 3:0. O svojom triumfe rozhodli v druhej tretine, keď v rozpätí 13 minút skórovali Adam Paulíny, Maxim Čajkovič a Martin Vitaloš. Všetky tri góly strelili Slováci v presilovkách. V druhom zápase štvrtkového programu Česi zdolali Dánov 4:1. Petrovického zverenci nastúpia v piatok od 18.00 h proti Čechom. Turnaj zakončia mladí slovenskí hokejisti v sobotu od 15.30 h duelom proti Dánom. Róbert Petrovický, tréner SR: "Na zápas sme sa pripravili, pred prvým turnajom sezóny sme mali dva prípravné tábory. Chceli sme od prvého zrazu predvádzať náš hokej. Začiatok duelu s Nemeckom bol trochu opatrný z oboch strán, ale predviedli sme dobrú robotu v prvom oslabení. Neskôr sme začali viac strieľať, tlačiť sa do bránky a vytvárali sme si šance. Svojím úsilím sme si vytvorili niekoľko možností a presilových hier, na ktorých sme dnes postavili zápas. Som veľmi rád, že sme niektoré využili a to je dobré pre sebavedomie chalanov. Je to dobrý vstup do sezóny, víťazstvo vždy poteší. Nemci hrajú agresívny a tvrdý hokej. Chlapcov sme nabádali na pohyb, jednoduchosť a korčuľovanie do voľných priestorov. Musím vyzdvihnúť aj veľkú obetavosť hráčov, v oslabeniach sme mali niekoľko zblokovaných striel. V závere sme sa dopustili niekoľkých chýb, ktoré sme si hneď po stretnutí vysvetlili. Zajtra nás čaká nový deň a s pokorou ideme ďalej."


RegioJet posilní spoje z Košíc do Prahy o pár vlakov

Rozšíriť plánujú aj prevádzku autobusovej linky zo Zvolena a Banskej Bystrice.

BRATISLAVA. Súkromný dopravca RegioJet posilní od nedele 26. februára svoju vlakovú linku medzi Košicami a Prahou o jeden pár vlakov. K súčasnému dennému a nočnému páru vlakov tak pridáva spoločnosť tretí pár vlakov. "Minulý rok cestovalo našimi dvoma pármi vlakov na trase Košice - Praha viac ako 800-tisíc zákazníkov a tento rok plánujeme ich počet zvýšiť na viac ako milión," avizoval šéf RegioJetu Radim Jančura. Nový spoj bude z Košíc vychádzať skoro ráno o 4.03 h, cez Žilinu bude prechádzať o 7.08 h a do Prahy príde na obed o 12.12 h. V opačnom smere z Prahy odíde spoj poobede o 14.44 h, cez Žilinu prejde o 19.39 h a do Košíc sa vráti v noci o 22.44 h. Doplní tak súčasné denné a nočné vlaky, ktoré odchádzajú z Košíc o 8.00 h a o 21.22 h a z Prahy o 7.44 h a 21.44 h. "Tie zostávajú naďalej v prevádzke podľa nezmeneného cestovného poriadku," doplnil hovorca dopravcu Aleš Ondrůj. Zároveň spoločnosť podľa neho pociťuje rastúci záujem cestujúcich aj o nové spojenie stredného Slovenska s Českom počas dňa. Plánuje preto rozšíriť aj prevádzku na autobusovej linke zo Zvolena a Banskej Bystrice. Predĺžiť ju chce až do Vrútok, kde bude zabezpečený prestup ľudí medzi autobusmi a vlakmi smerujúcimi do Žiliny, Ostravy a Prahy. "Kým dnes zabezpečuje RegioJet podobné spojenie iba raz denne a aj to veľmi skoro ráno tam a až neskoro večer späť, po novom chceme prepájať stredné Slovensko s Českou republikou dvakrát denne," doplnil Ondrůj. Nový autobusový spoj by tak mal vyrážať o 8.50 z Banskej Bystrice, vo Vrútkach by cestujúci prestúpil na prípojný vlak a do Prahy by prišiel poobede o 16.12 h. V opačnom smere by dopravca pridal autobus k vlaku, ktorý odchádza z Prahy o 7.44 h a autobus by priviezol cestujúcich do Banskej Bystrice o 14.50 h a do Zvolena o 15.15 h. Autobusy by mali začať premávať v pondelok 13. marca.


Južná Kórea dúfa, že USA a Severná Kórea dospejú k zásadným dohodám

Soul vyjadril presvedčenie, že Vietnam bude miestom, na ktorom USA a Severná Kórea môžu písať nové dejiny.

WASHINGTON. Úrad juhokórejského prezidenta privítal v stredu oznámenie amerického prezidenta Donalda Trumpa, že sa v dňoch 27. a 28. februára stretne vo Vietname na svojom druhom summite so severokórejským vodcom Kim Čong-unom. Južná Kórea dúfa, že USA a Severná Kórea môžu dospieť na summite k podstatným a konkrétnym krokom. "Vietnam sa kedysi oháňal zbraňami voči USA, ale teraz sú priatelia," uviedol hovorca úradu juhokórejského prezidenta. Vyjadril presvedčenie, že Vietnam bude "skvelým miestom, na ktorom USA a Severná Kórea môžu písať nové dejiny". Agentúra Jonhap pripomína, že Trump neoznámil konkrétne miesto konania summitu. Podľa mediálnych správ USA uprednostňujú pobrežné mesto Danang, zatiaľ čo Severná Kórea Hanoj, kde má veľvyslanectvo. Trump sa s Kimom stretol vlani v júni v Singapure - išlo o prvé priame rozhovory úradujúceho amerického prezidenta s vodcom Severnej Kórey. Obaja politici sa zaviazali, že budú pracovať na úplnej denuklearizácii Kórejského polostrova výmenou za bezpečnostné záruky, ktoré žiada Pchjongjang. Rozhovory medzi Spojenými štátmi a Severnou Kóreou uviazli na neochote Pchjongjangu poskytnúť podrobný zoznam svojich jadrových zariadení a raketových základní, ktorý by mohli použiť inšpektori na overenie v prípade uzavretia dohody o ich likvidácii.


Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Hrad chceli zbúrať. Čo sa malo postaviť na jeho mieste? Zaujímavosti, ktoré o Bratislave ešte neviete...   2. "Vrúcne" privítanie cudzincov našimi úradmi. Američan opisuje svoju skúsenosť so Slovenskom: What I know about "the list"   3. Čo odhalil tím archeológov pri Detve? New archaeological finds rewrite history of town   4. Špičkový technologický park inšpirovaný centrálou Amazonu je v hlavnom meste stále reálny:   5. Prvá linka je plánovaná už na máj. Medzi akými slovenskými mestami by sa malo lietať? Slovak low-cost airline wants to launch domestic flights   6. Exkluzívna výroba zo Slovenska: New SUV Audi Q8 to be produced only in Bratislava   7. Ako sme na tom vo vzťahu k Rusku v porovnaní s ostatnými krajinami v regióne? Slovakia is vulnerable to Russian influence   8. Byrokratický počin roka. Pomenovanie „Veľká Británia“ môže byť pre médiá ešte dosť drahé: Media face fines for improper use of 'Great Britain'   9. Po najnovších zmenách už na letisko treba prísť skôr. Prečítajte si, čo sa vlastne mení: Tightened Schengen checks may slow travel   10. Naozaj Bratislava predbehla Prahu aj Viedeň? Bratislava is less wealthy than statistics show   Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


Rakúsko vyzvalo Taliansko, aby prestalo prevážať migrantov na pevninu

Migrantov je podľa neho potrebné zastaviť už na vonkajších hraniciach EÚ.

VIEDEŇ. Rakúsky minister zahraničných vecí Sebastian Kurz vyzval vo štvrtok Taliansko, aby prestalo prevážať migrantov z ostrovov na pevninu. Urobil tak počas schôdzky vo Viedni s talianskym rezortným partnerom Angelinom Alfanom, informovala agentúra AP. Migranti, ktorí prichádzajú na člnoch na talianske ostrovy, sú v súčasnosti prevážaní trajektami na taliansku pevninu. Kurz Alfanovi povedal, že od Talianska očakáva ukončenie tohto postupu. Prevážanie nelegálnych migrantov z ostrovov na pevninu podľa Kurza uľahčuje ich presun do iných európskych krajín. Súčasne to povzbudzuje ďalších, aby sa vydávali na nebezpečnú plavbu z pobrežia severnej Afriky, čo len znásobuje zisky pašerákov. "Skutočnosť, že niekoho zachránia v Stredozemnom mori, nemôže súvisieť s lístkom do strednej Európy," povedal rakúsky minister. Migrantov je podľa neho potrebné zastaviť už na vonkajších hraniciach EÚ a po poskytnutí humanitárnej a zdravotnej pomoci ich vrátiť späť. Kurz zdôraznil, že sa s Alfanom zatiaľ v otázke riešenia migračnej krízy nezhodli. Dnešná schôdzka však podľa neho napriek pokračujúcim nezhodám medzi oboma krajinami prebehla v racionálnom duchu. Taliansku vládu nedávno znepokojili vyjadrenia rakúskych predstaviteľov o možnom obnovení kontrol či nasadení armády na hranici s Talianskom, ak tadiaľ začne prechádzať vyšší počet migrantov. Takémuto vývoju však v súčasnosti nič nenasvedčuje.


SaS žiada nezávislosť inšpekcie ministerstva vnútra

Jej riaditeľa bude menovať prezident na návrh vlády. Odvolávať ho bude prezident, navrhuje SaS.

BRATISLAVA. Vyňatie inšpekcie Ministerstva vnútra (MV) SR z podriadenosti ministra vnútra, zmeny v príslušnosti Národnej kriminálnej agentúry (NAKA) či elektronické vedenie vyšetrovacích spisov. Opozičná strana SaS na pondelkovej tlačovej konferencii predstavila konkrétne opatrenia v jednej z priorít strany - Bezpečnejšie a spravodlivejšie Slovensko, ktoré sľubuje uplatniť v prípade jej účasti vo vláde. O opatreniach informovali predseda SaS Richard Sulík a poslanec Národnej rady (NR) SR a podpredseda SaS Ľubomír Galko. Podľa predstáv SaS by mala byť inšpekcia MV vyňatá z podriadenosti ministra vnútra a samostatná. "Jej riaditeľa bude menovať prezident na návrh vlády. Odvolávať ho bude prezident, buď na návrh vlády alebo na základe vlastného uváženia, ak bude toho názoru, že budú splnené kvalifikované dôvody," konštatuje sa v materiáli. Špecializované útvary Policajného zboru sú podľa SaS zneužívané. "Chceme, aby boli príslušné len v odhaľovaní trestnej činnosti výlučne v pôsobnosti Špecializovaného trestného súdu resp. Úradu špeciálnej prokuratúry," povedal Galko. V oblasti ozbrojených síl plánuje SaS zrealizovať modernizáciu stíhacieho letectva tak, aby nedochádzalo k predlžovaniu abonentnej zmluvy. Chce prezbrojiť pozemné sily viacúčelovými taktickými vozidlami 4x4 (400 kusov) a bojovými obrnenými vozidlami 8x8 (81 kusov) v súlade už s pripravenými plánmi avšak bude podporovať riešenia overené v členských štátoch NATO. V oblasti súdnictva sa chce SaS okrem iného zamerať na vymožiteľnosť práva. "Riadna vymožiteľnosť práva je nevyhnutnou podmienkou rozvoja Slovenska," uviedol Galko. Plánuje napríklad zaviesť funkciu vyšetrovateľov prokuratúry tak, aby vo vybraných prípadoch mohla prokuratúra efektívne vyšetrovať aj bez použitia vyšetrovateľov polície. Galko zdôraznil, že "tento materiál je otvorený a určite neobsahuje úplne všetko," s tým, že uvíta spätnú väzbu.


PODCAST ZOOMZoom: Prečo pri veľkom teple nemôžete zaspať

Máte za sebou niekoľko bezsenných nocí. Dnes to zrejme nebude inak, prevaľujete sa už celé hodiny. Vyskúšali ste už všetky obľúbené spánkové polohy, zbavili ste sa prikrývky aj pyžama a zapli všetky ventilátory. No stále je príliš teplo a nie a nie zaspať. A keď sa vám zaspať konečne podarí, ráno sa necítite oddýchnuto. Vysoké nočné teploty totiž útočia na základné nastavenia ľudského tela – na naše biologické hodiny. Našťastie, posledné dni už tak teplo nie je. No výskumníci už dlho skúmajú spojitosť medzi spánkom, našou telesnou teplotou a teplotou prostredia. A ukazuje sa, že v zložitom mechanizme biologických hodín sú spánok a termoregulácia úzko späté. Jadro nášho tela, ktoré obsahuje životne dôležité orgány, mení svoju teplotu v 24-hodinovom cykle. Súčasťou tohto cyklu je aj striedanie spánku a bdelosti, ktoré sa odvíja aj od teploty tela. Priemerná telesná teplota je 37 stupňov Celzia, no v priebehu dňa kolíše. Drobné a na dotyk sotva rozpoznateľné rozdiely sú však dôležitým signálom pre mozog. Vďaka nim sa človek večer cíti ospalý a ráno sa prebúdza. Teplota tela sa počas dňa postupne zvyšuje a vrcholí v neskorých popoludňajších hodinách. V tom čase sa ľudia cítia najviac bdelí. V noci zase začne telesná teplota klesať, pričom pri zaspávaní padne o jeden až dva stupne. Ochladenie tela je pre mozog signálom, že sa má nastaviť na spánok. Najnižšiu teplotu má telo okolo štvrtej hodiny ráno. Regulácia teploty sa v priebehu noci mení a závisí od štádia spánku. Túto krehkú rovnováhu medzi spánkom a telesnou teplotou však dokážu horúčavy narušiť. Pre spánok je totiž ideálna izbová teplota medzi 22 a 23 stupňami Celzia. Akékoľvek výkyvy narušia štádium spánku, pri ktorom sa mozgová elektrická vlnová aktivita spomaľuje a mozog odpočíva. Ubudne aj takzvaný REM spánok, ktorý sprevádzajú sny. Vlny horúčav tak spôsobia, že sa dokážeme vyspať iba útržkovito. Mozog si nedokáže poriadne oddýchnuť, spíme nepokojne a prichádzame aj o svoje obvyklé sny. Nekvalitný spánok sa následne odrazí aj na našej nálade. Dôsledkom môže byť aj zhoršená pamäť, horšia regulácia tlaku a cukru v krvi. A teraz to dôležité: ako si pomôcť? Jednoduchým a účinným - hoci ani náhodou nie ekologickým riešením je klimatizácia. Ak ju nemáte alebo vám aspoň trochu záleží na životnom prostredí, skúste zaspávanie na boku, pri ktorom ste v menšom kontakte s matracom. Krátkodobo pomôže aj to, ak si pred spaním doprajete studenú sprchu alebo si torzo tela schladíte mokrým uterákom. Najmä sa však tesne pred spaním nenamáhajte. Tak sme snáď trochu v dnešnom Zoome pomohli. A v noci vám prajeme príjemné spanie. Sledujete pracovné emaily vo voľnom čase? Nerobte tak, ničíte si totiž vaše zdravie. Stráca sa totiž hranica medzi prácou a oddychom, čo nie je dobrá pre vaše fyzické ani mentálne zdravie. Behávate? A behávate rýchlo? Ak nie, vlastne to vôbec nie je zlá správa: pomalší beh prináša menšie riziko zranení, môžete behávať častejšie a pomaly sa tak zlepšovať. Čo je však "pomaly", to je pre každého individuálne. Zoznamujete sa online a chcete poradiť? Veda odporúča stručnosť. Najlepšou stratégiou je nepísať zbytočne dlhé správy, radšej napíšte pár lepšie premyslených viet.


Bývalý šéf FBI označil Trumpa za nespôsobilého vykonávať úrad prezidenta

Comey označuje Trumpa za človeka nespätého s pravdou, ktorého vedie sebectvo.

WASHINGTON. Bývalý riaditeľ amerického Federálneho úradu pre vyšetrovanie (FBI) James Comey v nedeľu uviedol, že americký prezident Donald Trump nie je "morálne spôsobilý" na to, aby bol prezidentom. "Osoba, ktorá zaobchádza so ženami, akoby boli kus mäsa, ktorá neustále klame o malých i veľkých záležitostiach a necháva Američanov, aby v to verili, taká osoba z morálnych dôvodov nie je spôsobilá byť prezidentom Spojených štátov," povedal Comey v rozhovore pre televíziu ABC, z ktorého citovala z noci na pondelok agentúra AP. Šlo o Comeyho prvý veľký televízny rozhovor, odkedy ho Trump vlani v máji odvolal, napísala spravodajská televízia BBC. V rozhovore Comey ďalej povedal, že Trump je niekto, kto pravdu nepovažuje za vysokú hodnotu. Comey vydáva na budúci týždeň svoje pamäti, v ktorých sa venuje aj prezidentovi USA Donaldovi Trumpovi a uvádza podrobnosti o svojich rozhovoroch s ním. Comey označuje Trumpa za človeka "nespätého s pravdou". Štýl, akým Trump riadi krajinu, je podľa Comeyho "diktovaný jeho sebectvom" a "založený na osobnej oddanosti". Týmto svojím prístupom sa Trump ponáša na mafiánskeho bossa, konštatuje Comey na stránkach svojej knihy. Vo svojich pamätiach Comey rekapituluje svojich 20 rokov kariéry, počas ktorej zastával post prokurátora New Yorku, námestníka ministra spravodlivosti vo vláde Georgea W. Busha a šéfa FBI v rokoch 2013-17. Ako šéf FBI Comey koordinoval vyšetrovanie podozrenia o napojení členov Trumpovho predvolebného tímu na Rusko. Spúšťačom pre odvolanie Jamesa Comeyho z funkcie riaditeľa FBI bol jeho nesúhlas prisľúbiť vernosť prezidentovi Trumpovi, ktorý ho o to požiadal krátko po svojej inaugurácii. Comey namiesto prísľubu lojality uviedol, že bude k prezidentovi vždy čestný. Comey bol nečakane odvolaný vlani 9. mája. Trump sa tak od čias prezident USA Richarda Nixona a aféry Watergate stal prvým prezidentom USA, ktorý odvolal vysokopostaveného predstaviteľa vyšetrujúceho kauzu súvisiacu s Bielym domom.


OĽaNO upozorňuje na zlyhanie vládnej justičnej politiky

SaS hovorí o premárnenej šanci na zaistenie nezávislosti súdnictva.

BRATISLAVA. Vládna reforma súdnictva prostredníctvom Ústavy SR je pokusom o uzurpáciu moci a zabetónovanie vlastných ľudí na ústavnom súde do roku 2031. Reforma len odsunie riešenie problému na ďalšie vlády v budúcich rokoch. Za hnutie Obyčajní ľudia a nezávislé osobnosti (OĽaNO) to uviedol Milan Vetrák. Očakávať, že sa posunom vekovej hranice odchodu do dôchodku u sudcov problém vyrieši, považuje za nereálne. "Ak ministerstvo spravodlivosti nemá iné riešenie na zabránenie odchodu približne 300 sudcov do dôchodku, ako je predĺženie ich dôchodkového veku, potom samo priznáva, že v oblasti personálnej justičnej politiky zlyhalo," myslí si Vetrák, podľa ktorého je personálna politika súčasnej vlády katastrofou. "Zmeny pri voľbe ústavných sudcov, ktoré navrhuje vláda, predstavujú vážne nebezpečenstvo. Predovšetkým tvrdohlavé presadzovanie nadpolovičnej väčšiny hlasov všetkých poslancov parlamentu pri voľbe kandidátov na ústavných sudcov namiesto ústavnej väčšiny, teda 90 hlasov," uviedol Vetrák. Za nezmyselné považuje aj zvyšovanie minimálneho veku kandidátov na 45 rokov zo súčasných 40. "Je škoda, že minister spravodlivosti Gábor Gál sa neinšpiroval niektorou z viac ako 40 odborných pripomienok k vládnemu návrhu, ktoré mu hnutie OĽaNO tlmočilo na rokovaní k reforme," povedal Vetrák. Návrh na zmenu voľby ústavných sudcov nerieši zásadné problémy v súdnictve ani podľa opozičnej strany Sloboda a Solidarita (SaS). Vládny návrh novely ústavy v nej označila za "nevyužitú príležitosť". Poslanec Národnej rady (NR) SR a tímlíder SaS pre spravodlivosť Alojz Baránik je presvedčený, že minister spravodlivosti Gábor Gál presadil vo vláde len zmeny, ktoré nemajú narušiť podstatu, že o ústavných sudcoch rozhoduje parlamentná väčšina. "Je to premárnená šanca na radikálne zlepšenie slovenskej ústavnosti," skonštatoval Baránik. SaS požaduje vytvoriť také pravidlá, ktoré priamo z ústavy zabezpečia zvolenie ústavných sudov na pluralitnom základe, aby relevanciu mali aj návrhy opozície či tretieho sektora. "Ústavný sudca by mal byť nielen odborníkom na ústavné právo, ale mal by hlavne preukazovať aj cit pre spravodlivosť, a to nezávisle od vlády," domnieva sa Baránik. "Pre stabilitu a predvídateľnosť ústavného systému na Slovensku je doslova zhubné, ak ústavný súd dokáže v prípade voľby generálneho prokurátora prezidentovi priznať právo odmietnuť návrh NR SR, ale v iných mu to odopiera, pričom spoločným menovateľom tejto právnej ekvilibristiky je to, že vyhovuje strane Smer-SD," doplnil. Vláda SR v stredu (22.8.) schválila návrh na zmenu Ústavy SR, ktorý pripravil minister spravodlivosti Gál. Na presadenie novely budú v Národnej rade SR potrebné i hlasy opozície, ktorá zatiaľ nevyjadrila zmenám podporu. Cieľom reformy je skvalitnenie procesu výberu kandidátov na ústavných sudcov. Ak ju neschvália, deväť z celkovo 13 ústavných sudcov, ktorým sa končí vo februári 2019 funkčné obdobie, sa bude voliť po starom.


Vstup cez mexickú hranicu sa skomplikuje. Najvyšší súd povolil Trumpovo pravidlo

Nové opatrenie zabraňuje väčšine migrantov zo strednej Ameriky žiadať o azyl v USA.

WASHINGTON. Najvyšší súd Spojených štátov v stredu povolil celonárodné uplatnenie nového pravidla administratívy amerického prezidenta Donalda Trumpa, ktoré zabraňuje väčšine migrantov z krajín strednej Ameriky žiadať o azyl v USA. Informovala o tom vo štvrtok agentúra AP. Rozhodnutie najvyššieho súdu dočasne ruší rozhodnutie súdu nižšej inštancie, ktorý opatrenie zablokoval v niektorých štátoch ležiacich pri južných hraniciach USA. Na základe opatrenia môže byť žiadosť o azyl zamietnutá každému, kto na ceste do Spojených štátov prechádzal cez inú krajinu. Kontroverzná úprava je podľa vlády nevyhnutná na zastavenie prílevu migrantov do USA. Keďže väčšina migrantov zo strednej Ameriky prichádza do USA cez južnú hranicu z Mexika, vstup do Spojených štátov sa im značne skomplikuje.


Požiar haly pri českom meste Příbram uhasili, nikto sa nezranil

Predbežné škody sa odhadujú na 50 miliónov českých korún.

PŘIBRAM. Hasiči uhasili v sobotu v ranných hodinách požiar haly spoločnosti Ravak vyrábajúcej kúpeľňové vybavenie pri českom meste Příbram. Informuje o tom spravodajský server Novinky.cz. Hala začala horieť ešte v piatok večer po 18.00 h. Hasiči vtedy vyhlásili tretí stupeň poplachu zo štyroch. Počas hasenia sa prepadla strecha haly, plamene tak bolo možné hasiť iba zvonku pomocou výškovej techniky. Požiar sa zaobišiel bez akýchkoľvek zranení - všetci zamestnanci sa po jeho vypuknutí stihli evakuovať. Príčina požiaru sa bude vyšetrovať, ako aj výška škôd, ktoré oheň spôsobil, uviedla hovorkyňa stredočeských hasičov Vladimíra Kereková. Server pribram.cz už v piatok informoval, že predbežné škody sa odhadujú na 50 miliónov českých korún (1,94 milióna eur). Příbramský starosta Jindřich Vařeka spresnil, že podľa zamestnancov začalo horieť na stroji, ktorý postrekuje vane polyuretánom. Hasičom sa posledné ohnisko požiaru podarilo uhasiť v sobotu o šiestej hodine ráno. Na mieste požiaru zostala jedna profesionálna a jedna dobrovoľná jednotka pre prípad, že by sa plamene opäť rozhoreli, píšu Novinky.cz.


Trump označil demokratickú uchádzačku za nervóznu verziu Pocahontas

Trump v komentároch pod príspevkom zožal vlnu kritiky, podľa neho zato môže Twitter.

WASHINGTON. Keď americký prezident Donald Trump minulý rok vyhlásil, že je "stabilný génius", nešlo podľa všetkého o iróniu ani o náhle pomätenie mysle, ale o vec, o ktorej je reálne presvedčený. Rovnaký termín, ovenčený ďalšími prívlastkami, použil pri opise samého seba aj vo svojom štvrtkovom tweete. Prezident sa vo štvrtok prostredníctvom Twitteru pýtal ľudí, či chcú mať v budúcom volebnom období za prezidentku "Pocahontas", ako nazýva demokratickú uchádzačku o prezidentskú nomináciu Emily Warren, alebo radšej jeho. "(Chcete mať) za prezidentku tú veľmi nervóznu a tenkú verziu Pocahontas, radšej ako to, čo máte teraz - tak dobre vyzerajúceho a inteligentného, naozajstného Stabilného Génia?" Podľa reakcií pod Trumpovým postom si prezident týmto vyjadrením veľkú podporu nezískal. "Potrebujete psychiatrickú liečbu," "Toto je choré," "Pozerali ste sa v poslednej dobe do zrkadla?" - tak znejú niektoré z tých mierumilovenjších reakcií Trumpových sledovateľov. "Toto by bol naozaj veľmi dobrý parodický falošný profil. Problém je, že ide o profil reálnej osoby," reagoval na Trumpove vyhlásenie jeden z používateľov. "Houston, máme problém," píše ďalší. "Je naozaj príšerné, že vy a aj ďalší terorizujete tohto človeka. Stačilo!" znie jeden z mála príspevkov pod Trumpovým postom, ktorý prezidenta obhajuje. "Samozrejme, problém je v tom, že MY terorizujeme JEHO," odpísala naň ďalšia používateľka. V ďalších štvrtkových postoch Trump zaútočil na Twitter, ktorý je jeho hlavným komunikačným kanálom a sleduje ho na ňom 61 miliónov používateľov. Posťažoval sa, že pre jeho fanúšikov je údajne veľmi ťažké pridať si ho a tým pádom pre neho je "oveľa ťažšie šíriť posolstvá". Trump sa dlhodobo sťažuje na to, že vedenie sociálnych sietí vrátane Twitteru je liberálneho zmýšľania a údajne cielene sťažuje šírenie príspevkov "konzervatívnejšieho" ladenia, ako svoje posolstvá prezident nazýva.


Cena avokáda strmo rastie, môže za to aj vysoký dopyt

BRATISLAVA. Obľúbené avokádo stojí najviac za posledných 19 rokov. Desaťkilogramová debnička tejto plodiny z mexického štátu Michoacán, ktorý je najväčším mexickým producentom, stála ku koncu minulého týždňa 530 pesos, teda necelých 26 eur. Ide o dvojnásobok ceny v porovnaní s rovnakým obdobím minulého roka a zatiaľ najviac podľa údajov, ktoré sa začali zhromažďovať pred spomínanými 19 rokmi. Dôvodom vysokých cien je rast dopytu v situácii, keď produkcia avokáda v Mexiku a Kalifornii má slabšiu sezónu, napísal český spravodajský server idnes.cz. Napríklad len americká spotreba avokáda dosiahla v roku 2015 zhruba 3,5 kilogramu na hlavu. V porovnaní s rokom 2006 ide o dvojnásobný nárast spotreby. K tejto plodine spotrebiteľov pritiahla nielen jej chuť, ale aj vysoký obsah zdraviu prospešných olejov a ďalších zložiek. Dopyt po avokáde pritom vzrastá nielen v USA, ale aj v Európe a Číne, citovala agentúra Bloomberg analytika pobočky Rabobank Ronalda Fumasiho. „Odoberajú mnohom viac produkcie z Mexika, takže na USA zostáva menej,“ dodal Fumasi. Do USA Mexiko dodáva asi 82 percent tamojšej spotreby avokáda. Jeho dodávky v roku 2015 dosiahli 900 miliónov kilogramov. Na porovnanie v roku 2000 išlo do USA len 12 miliónov kilogramov avokáda.


Novinári z Reuters neuspeli s odvolaním sa voči väzbe v Mjanmarsku

NEPJITO. Mjanmarský najvyšší súd zamietol v utorok konečné odvolanie dvoch novinárov tlačovej agentúry Reuters a potvrdil rozhodnutie súdu nižšej inštancie, ktorý im vymeral trest sedem rokov väzenia nepodmienečne v súvislosti s ich reportážami o vojenskej masakre moslimskej menšiny Rohingov. S odvolaním sa na vyhlásenie jedného z ich právnikov o tom informovala agentúra AFP. Rozhodnutie sudca nezdôvodnil, uviedla agentúra AP. Novinári Ťjo Sou U (29) a Wa Lone (33) písali o masakre rohinských civilistov príslušníkmi mjanmarskej armády v dedine In Din v septembri 2017. Oboch zatkli v Rangúne 12. decembra toho istého roku za to, že údajne disponovali dokumentmi týkajúcimi sa týchto Rohingov. Na základe zákona pochádzajúceho ešte z koloniálneho obdobia im za porušenie štátneho tajomstva hrozilo až 14 rokov väzenia. Od svojho zatknutia sú vo väzbe. Novinárov na sedemročné väzenie odsúdili už v septembri mjanmarský súd. Voči rozsudku sa odvolali, v januári im však stanovený trest opäť potvrdil súd vyššej inštancie. Konečné februárové odvolanie im v utorok zamietol najvyšší súd, sídliaci v mjanmarskej metropole Nepjito. Dvojica novinárov sa na tomto záverečnom pojednávaní nezúčastnila. Prívrženci novinárov veria, že rozsudok je trestom za ich reportáž o vojenskej masakre Rohingov. Práve za tú väznení novinári dostali v apríli aj Pulitzerovu cenu. Ľudskoprávne skupiny tvrdia, že súdny proces sprevádzalo množstvo nezrovnalostí. O zasiahnutie do prípadu požiadali mjanmarskú líderku Aun Schan Su Ťij, ktorá by podľa nich mohla využiť svoj vplyv na to, aby im zaistila omilostenie. Samotná Su Ťij však zasiahnuť do prípadu odmietla. Približne 700.000 Rohingov muselo predvlani ujsť z Mjanmarska do susedného Bangladéša pred brutálnym zásahom miestnej armády, ktorú Organizácia Spojených národov a Spojené štáty obvinili z páchania násilia na tejto menšine.


Francúzski prezidentskí kandidáti sa stretnú v televíznej debate

Očakáva sa, že na pretras sa dostanú aj finančné škandály, ktoré musia úradom vysvetľovať Fillon a Le Penová.

BRUSEL. Pätica hlavných francúzskych prezidentských kandidátov sa v pondelok večer stretne v televíznej debate. Tá bude rozdelená na tri tematické časti venované spoločnosti, ekonomike a medzinárodnej politike. Debata organizovaná francúzskou televíziou TF1 sa začne o 21.00h. Stretne sa v nej päť kandidátov, ktorí majú v predvolebných prieskumoch najväčšiu podporu: nacionalistka Marine Le Penová, centrista Emmanuel Macron, konzervatívny kandidát François Fillon, socialista Benoît Hamon a krajne ľavicový líder Jean-Luc Mélenchon. Debata bude rozdelená na tri 50-minútové bloky. Prvý bude zameraný na spoločenské témy, najmä bezpečnosť, imigráciu a vzdelávanie. V druhej časti budú prezidentskí kandidáti hovoriť o ekonomike a úlohe štátu. Posledná časť bude venovaná Európe, medzinárodnej politike a úlohe, ktorú v nich aktuálne Francúzsko zohráva. Každý kandidát dostane na začiatku a na konci pol druha minúty na vysvetlenie, akým chce byť prezidentom a na príhovor k voličom. Počas debaty samotnej bude mať každý jej účastník dve minúty na zodpovedanie otázky od moderátorov. Hoci sú stanovené témy, očakáva sa, že na pretras sa dostanú aj finančné škandály, ktoré musia úradom vysvetľovať Francois Fillon a Marine Le Penová. Prvé kolo prezidentských volieb Francúzov čaká 23. apríla. Favoritmi na postup do druhého kola sú Marine Le Penová a Emmanuel Macron.


Parlament v Katalánsku presunul voľbu premiéra

Parlament mal zvoliť nového premiéra v pondelok.

BARCELONA. Katalánsky parlament odložil hlasovanie o novom regionálnom premiérovi, ku ktorému malo dôjsť v pondelok, uviedla v sobotu agentúra Reuters. Poslanci katalánskeho parlamentu mali v pondelok hlasovať o tom, či sa ich novým premiérom stane popredný separatistický politik Jordi Sánchez nachádzajúci sa aktuálne vo vyšetrovacej väzbe v Madride, ktorého na tento post navrhol predseda katalánskeho parlamentu Roger Torrent. Španielsky najvyšší súd však v piatok zamietol žiadosť Sáncheza, ktorý listom sudcu požiadal o prepustenie z vyšetrovacej väzby. Sánchez žiadosť odôvodnil tým, že sa chce zúčastniť na zasadnutí katalánskeho parlamentu, ktorý má hlasovať o jeho vymenovaní za predsedu vlády tohto regiónu. Sudca Pablo Llarena v rozhodnutí poukázal na riziko, že Sánchez by sa znova dopustil porušení zákona. Predseda katalánskeho parlamentu Torrent v piatok večer zareagoval na rozhodnutie súdu so slovami, že plánované parlamentné zasadnutie odložia a separatistické strany zároveň podajú voči danému verdiktu podnet na Európsky súd pre ľudské práva (ESĽP). Sánchez je od polovice októbra vo vyšetrovacej väzbe v Madride. Stalo sa tak na základe obvinenia zo vzbury, ktoré súvisí s jeho konaním počas demonštrácií organizovaných v Barcelone 20. a 21. septembra 2017, keď došlo okrem iného aj k zablokovaniu vchodov do budovy, kde Občianska garda robila raziu v súvislosti s pripravovaným referendom o nezávislosti Katalánska.


Dolár posilnil oproti jenu aj voči euru

USA a Čína uzavreli dvojdňové obchodné rokovania dohodou.

NEW YORK. Dolár v úvode pondelkového obchodovania stúpol oproti jenu aj euru, keďže USA a Čína pozastavili obchodnú vojnu, čím odstránili časť neistoty pre investorov. USA a Čína totiž uzavreli dvojdňové obchodné rokovania dohodou, že na seba navzájom neuvalia clá.Dolár voči jenu posilnil na 111,28 JPY/USD z piatkovej uzatváracej hodnoty 110,78 JPY/USD. Spoločná európska mena oproti doláru oslabila na 1,1760 USD/EUR z úrovne 1,1770 USD/EUR.


V Kambodži odhalili skupinu pašerákov drog

Podozriví sa priznali k tomu, že drogu dostali z Laosu a smerovala na Nový Zéland.

PHNOM PÉNH. Kambodžská polícia zatkla počas drogového záťahu dvoch Rumunov a troch Nigérijčanov. Stalo sa tak po tom, čo jednému z nich zhabali päť kilogramov metamfetamínu, keď sa pokúšal nastúpiť do lietadla smerujúceho do Hongkongu. Námestník náčelníka národnej polície Mok Chito informoval, že drogu vo forme kryštálov našli v stredu v taške Rumuna Narcis-Manuela Olarua na letisku v Siem Reap na severovýchode krajiny. Olaru polícii prezradil, že ďalší členovia jeho gangu žijú v hlavnom meste Phnom Pénh, kde ich neskôr zatkli. Mok Chito uviedol, že sa podozriví priznali k tomu, že drogu dostali z Laosu. Metamfetamín mal skončiť až na Novom Zélande. Tam by jeho hodnota bola trojnásobne vyššia ako v Kambodži, kde má droga hodnotu zhruba 50-tisíc dolárov (v prepočte takmer 44-tisíc eur) za kilogram.


Wall Street v pondelok pokračovala v prelamovaní rekordov

NEW YORK. Zotavenie technologických titulov podporilo na začiatku týždňa americké akciové trhy. Kľúčový index Dow Jones Industrial v pondelok (19.6.) prvýkrát vo svojej histórii prelomil hranicu 21.500 bodov a uzavrel so ziskom 0,68 % na úrovni 21.528,99 bodu. Širší index S&P 500 takisto dosiahol nové rekordné maximum. Pondelkové obchodovanie nakoniec uzavrel o 0,83 % vyššie na úrovni 2453,46 bodu. Technologický index Nasdaq 100 si v pondelok pripísal 1,60 % a uzavrel na úrovni 5772,22 bodu. Indexu chýba k novému rekordu ešte kúsok, keďže na konci minulého týždňa prudko padol z dôvodu skepsy investorov, keďže mnohí považujú technologické akcie za nadhodnotené. V pondelok však bol opäť dopyt po akciách technologických firiem, ako sú Facebook, Netflix alebo Alphabet. Na indexe Dow Jones zaznamenali najvýraznejší rast akcie Apple, ktoré posilnili o 2,86 %. Americká centrálna banka (Fed) síce signalizovala, že bude pokračovať v cykle sprísňovania menovej politiky, čo znamená aj zdraženie peňazí, ale zatiaľ to nemalo výraznejší vplyv na investorov na akciových trhoch.


Babiš má čas zostaviť vládu do júna, šéf ľudovcov hovorí o žalobe

Predseda českých ľudovcov Pavel Bělobrádek tvrdí, že ak Babiš nezostaví vládu do konca júna, Zeman začne konať.

PRAHA. Predseda českých ľudovcov (KDU-ČSL) Pavel Bělobrádek povedal v stredu po stretnutí s prezidentom Milošom Zemanom, že ak nebude v Česku vláda s vyslovenou dôverou Snemovne do júna, začne Zeman konať. Informoval o tom v stredu spravodajský server Novinky.cz s tým, že podľa Bělobrádka by to bolo aj dôvodom na podanie ústavnej žaloby. "Prezident mi povedal, že už nechce ďalej predlžovať situáciu, keď je tu vláda bez dôvery," povedal po rokovaní na Pražskom hrade predseda ľudovcov. Zeman dlhodobo presadzuje, aby bola vláda s dôverou zostavená do konca júna, a podľa Bělobrádka príliš nepočíta s tým, že by to tak nebolo. "Ak by táto situácia pokračovala ďalej, tak bude prezident konať, pretože potom je to naozaj na ústavnú žalobu," vysvetlil Bělobrádek s tým, že ide o záležitosť, ktorá ide proti duchu ústavy. Bělobrádek ďalej zopakoval, že obe súčasné možnosti - či už menšinová koaličná vláda ANO a sociálnych demokratov (ČSSD) s podporou komunistov (KSČM), alebo jednofarebná vláda ANO s podporou KSČM a pravicovopopulistického hnutia Sloboda a priama demokracia (SPD) - sú pre ľudovcov neprijateľné. Už v utorok popoludní dorazili za prezidentom Zemanom na Hrad predsedovia druhej a tretej najsilnejšej strany v Snemovni - Petr Fiala z Občianskej demokratickej strany (ODS) a Ivan Bartoš z Pirátov -, doplnil server Novinky.cz. Vo štvrtok má Zeman na programe rokovanie s predsedom ČSSD Janom Hamáčkom. Ten by ho mal informovať aj o priebehu rokovaní s hnutím ANO. O tom, či sociálni demokrati ponuku prijmú, bude v piatok rozhodovať grémium a predsedníctvo.


Prieskum: Najobjektívnejšie spravodajstvo majú Markíza a RTVS

BRATISLAVA. Najobjektívnejšie spravodajstvo má spomedzi televízií súkromná Markíza a tesne za ňou je televízne spravodajstvo verejnoprávneho Rozhlasu a televízie Slovenska (RTVS). Vyplynulo to z prieskumu MML Omnibus, ktorý uskutočnil Median SK v októbri až decembri minulého roka. Na reprezentatívnom prieskume sa zúčastnilo 2 050 respondentov vo veku 14 až 79 rokov, ktorí odpovedali na otázku: "Ktorá televízia má podľa Vás najobjektívnejšie spravodajstvo?" Z odpovedí vyplynulo, že 24,4 % uviedlo TV Markízu a 24,1 % sa priklonilo k verejnoprávnemu RTVS (Jednotka a Dvojka). Spravodajskú TA3 uviedlo 17,9 % a TV Joj spomenulo 16,6 % respondentov. Inú televíziu uviedlo 1,0 % opýtaných. Respondenti mohli určiť len jednu televíziu, pričom žiadnu neuviedlo pol percenta a 15,5 % účastníkov prieskumu sa k otázke nevyjadrilo, agentúru SITA o tom informovala Linda Kleinertová z Median SK.


Rumunský biskup natočený pri sexe s chlapcom nakoniec odstúpil

Rumunská pravoslávna cirkev hovorí o kampani zameranej proti cirkvi.

BUKUREŠŤ. Rumunský pravoslávny biskup, ktorý je zachytený na videu, na ktorom sa oddáva orálnemu sexu s chlapcom, sa v piatok rozhodol odstúpiť. Päťdesiatjedenročný Corneliu Barladeanu oznámil svoje rozhodnutie po skočení dvojdňovej biskupskej synody, ktorá podobný prípad riešila prvýkrát za celú svoju 92-ročnú existenciu. Barladeanu oznámil, že toto rozhodnutie vykonal "pre pokoj a dobro v cirkvi". Ďalšie vyšetrovanie tohto prípadu by podľa neho iba "predlžovalo stav neistoty".V separátnom piatkovom stanovisku vydanom rumunskou pravoslávnou cirkvou sa jej vedenie okrem iného sťažuje aj na "agresívnu kampaň zo strany niektorých médií, ktorá bola zameraná proti Rumunskej pravoslávnej cirkvi a priživovaná aj niektorými zblúdenými kňazmi".


Národná banka naďalej vníma štruktúru kapitálu poisťovní ako riziko

NBS tvrdí, že časť kapitálu poisťovní môžu tvoriť aj budúce zisky z poistných zmlúv.

BRATISLAVA. Štruktúra kapitálu poistného sektora, ktorý je v prevažnej väčšine tvorený nestálou zložkou očakávaných ziskov, naďalej podľa Národnej banky Slovenska predstavuje významné riziko pre stabilitu sektora. Podľa vyjadrení generálnej riaditeľky Slovenskej asociácie poisťovní Jozefíny Žákovej je to dôsledkom európskej legislatívy, podľa ktorej môžu časť kapitálu poisťovní tvoriť aj budúce zisky z poistných zmlúv. "To, že významnú časť kapitálu slovenských poisťovní tvoria práve budúce zisky z poistných zmlúv, neznamená automaticky zvýšené riziko poistného sektora, ale môže to byť iba dôsledok racionálneho postupu akcionárov poisťovní," povedala pre agentúru SITA Žáková. Ak totiž poisťovňa plní všetky zákonom požadované limity na kapitál, z pohľadu jej akcionára by nebolo podľa Žákovej efektívne alokovať do nej ďalší kapitál, napríklad formou navýšenia základného imania. To bol aj dôvod, prečo niektoré poisťovne pristúpili k zníženiu základného imania, lebo aj pri nižšom základnom imaní plnia požadované ukazovatele na solventnosť. "Ak poisťovniam vychádza dostatočný kapitál, aj keď s vysokým podielom budúcich ziskov, nemajú racionálny dôvod kapitál navyšovať," skonštatovala Žáková.Na druhej strane, vysoký podiel budúcich ziskov na kapitále na Slovensku v porovnaní s väčšinou európskych krajín je podľa Žákovej v značnej miere aj dôsledkom osobitného vývoja poistného sektora v uplynulých rokoch, hlavne pokiaľ ide o výšku a zálohový spôsob vyplácania provízií za sprostredkovanie. Ak by sa zmenila európska legislatíva, na základe ktorej by bolo možné z budúcich ziskov započítať do kapitálu iba 20 %, ako uvažuje vo svojej analýze centrálna banka, poisťovne budú mať podľa Žákovej dostatočný čas na navýšenie kapitálu alebo v prípade dcérskych spoločností zahraničných poisťovní na transformáciu na pobočky.Počas roka 2018 dosiahol podiel očakávaných ziskov z budúceho poistného podľa Národnej banky Slovenska až 62 % na dostupnom kapitále poisťovní, a aj po koncoročnej korekcii zostal na úrovni 57 %. To znamená, že len menej ako polovica kapitálu je podľa centrálnej banky bezprostredne dostupná na krytie neočakávaných strát poistného sektora.


Michalovce v play-off I. ligy ešte neprehrali, Dubnica vyrovanala sériu s Martinom

BRATISLAVA. Hokejisti Michaloviec si pripísali druhý triumf v semifinálovej sérii play-off St. Nicolaus I. ligy 2018/2019. Dukla sa na víťazstvo poriadne nadrela, keď v nervóznom súboji s množstvom vylúčení strelila všetky tri góly až v tretej tretine, víťazný v 58. min dosiahol ruský legionár Nikita Dvurečenskij. HK Martin v utorok nepotvrdil pondelkový domáci triumf nad Dubnicou, tomuto súperovi podľahol 2:4 a stav série je vyrovnaný 1:1 na zápasy. Tretie zápasy semifinále sú na programe v piatok 15. februára v Topoľčanoch a Dubnici nad Váhom. Výsledky utorkových druhých zápasov semifinále play-off druhej najvyššej slovenskej hokejovej súťaže St. Nicolaus I. ligy 2018/2019 (hrá sa na štyri víťazstvá): Góly: 45. Safaralejev, 58. Dvurečenskij, 58. Linet - 13. Hrudík, 1628 divákov Góly: 8. Dírer, 40. Poliaček - 4. a 20. Kristín, 11. Vešutkin, 17. Dvonč, 1590 divákov


Nitrianski colníci našli u Poliakov stovky falzifikátov za vyše 200-tisíc eur

NITRA. Nitrianski colníci zaistili na juhu Slovenska viac ako 2500 kusov napodobenín značkového textilného tovaru a obuvi. Majiteľom ochranných známok by predajom tohto tovaru vznikla škoda, ktorá je predbežne odhadovaná na vyše 200.000 eur, informoval hovorca Colného úradu Nitra Stanislav Pacher. Vodičovi z Poľska, ktorý podozrivý tovar prevážal, môže uložiť colný úrad pokutu od 3000 do 67.000 eur a zaistený tovar nechať prepadnúť v prospech štátu. Colníci zo štúrovskej stanice colného úradu Nitra zastavili vodiča úžitkového motorového vozidla poľskej poznávacej značky pri výkone cestných kontrol v obci Horné Semerovce v okrese Levice. Vodič tvrdil, že prepravuje tovar do Maďarska. Na výzvu colníkov nevedel predložiť žiadny doklad o nadobudnutí prepravovaného tovaru a preukázať jeho skutočný pôvod. "Podľa jeho vyjadrenia len nastúpil do naloženého prenajatého vozidla a prepravovaný tovar, ktorý ani nevidel, mal vyložiť v Budapešti," povedal Pacher. Colníci pri kontrole nákladného priestoru vozidla zistili, že sa v ňom nachádzajú textilné boxy naplnené odevnými výrobkami a obuvou, označenými logami renomovaných svetových módnych výrobcov, ktoré vykazovali znaky nepravosti. V prevažnej väčšine išlo o napodobeniny teplákových súprav, tričiek, nohavíc, košieľ a spodnej bielizne. Colníci vo vozidle našli celkovo 2594 kusov oblečenia a 24 párov obuvi, pri ktorých držitelia práva potvrdili, že ide o napodobeniny. Pred prípadným zničením zaisteného tovaru bude v ďalšom konaní colný úrad rozhodovať o možnosti jeho bezodplatného poskytnutia na humanitárne účely, a to po splnení zákonom stanovených podmienok. Samotný prevod zaistených napodobenín na humanitárne účely je podmienený jeho zdravotnou nezávadnosťou, čo posudzuje Slovenská obchodná inšpekcia. Podľa slov Pachera sa bude v každom prípade prihliadať na ochranu spotrebiteľa a trhu, ako aj na prísne zdravotné kritériá, ktoré musí tovar spĺňať. V prípade, že colný úrad v spolupráci so Slovenskou obchodnou inšpekciou vyhodnotí, že tento tovar je vhodný na humanitárne účely, jeho ponuka bude pre verejnosť zverejnená na webovej stránke finančnej správy.


Chelsea nedala šancu Leicestru, vyhrala o tri góly

Do siete úradujúceho majstra skórovali Diego Costa, Eden Hazard a Victor Moses.

LONDÝN.  Anglický futbalový majster Leicester City nemal nárok na úspech v sobotňajšom úvodnom zápase 8. kola Premier League. Zverenci Claudia Ranieriho podľahli na trávniku Chelsea hladko 0:3, keď už do prestávky rozvlnili sieť Diego Costa a Eden Hazard. Na konečných 3:0 na Stamford Bridge pečatil v 80. min Victor Moses. Zatiaľ čo Chelsea v sezóne piatykrát zvíťazila a v neúplnej tabuľke 8. kola je piata, Leicester si pripísal štvrtú prehru v novom súťažnom ročníku PL a priebežne je až trinásty.  Líder tabuľky Manchester City doma iba remizoval s Evertonom 1:1, keď na vedúci gól Romela Lukakua odpovedal domáci Durán Nolito. Toto zaváhanie "Citizens" využil Arsenal, ktorý si doma poradil so Swansea 3:2 a to aj napriek vylúčeniu Granita Xhaku v 70. min. Dva góly domácich zaznamenal Theo Walcott, tretí pridal Mesut Özil. Arsenal sa bodovo dotiahol na Manchester City na čele tabuľky.  FC Chelsea - Leicester City 3:0 (2:0) Góly: 7. Costa, 33. Hazard, 80. Moses Arsenal - Swansea 3:2 (2:1) Góly: 26. Walcott, 33. Walcott, 57. Özil - 39. G. Sigurdsson, 66. Bastón, ČK: 70. G. Xhaka (Arsenal)  Bournemouth - Hull City 6:1 (3:1) Góly: 5. Daniels, 41. S. Cook, 45. a 65. Stanislas (2. z pok. kopu), 83. C. Wilson, 88. Gosling - 34. R. MasonDušan Kuciak (Hull City) nefiguruje v zápise o stretnutí Manchester City - Everton 1:1 (0:0) Góly: 72. Nolito - 64. R. Lukaku Stoke City - Sunderland 2:0 (2:0) Góly: 8. a 45.+ Allen Dionatan Teixeira (Stoke City) nefiguruje v zápise o stretnutí West Bromwich - Tottenham 1:1 (0:0) Góly: 82. Chadli - 89. Alli  Crystal Palace - West Ham 0:1 (0:1) Gól: 19. Lanzini, ČK: 75. Cresswell (West Ham) po 2. ŽK


Colníci zadržali takmer sedemtisíc falošných parfumov známych značiek

Tovar colníci zaistili portugalskému dôchodcovi.

BRATISLAVA. Colníci z Colného úradu Bratislava zadržali v uplynulých dňoch takmer 7000 kusov falzifikátov parfumov svetoznámych značiek. Ak by sa tovar dostal na vianočný trh, predajcom originálnych parfumov by vznikla škoda za viac ako 370--tisíc eur. Tovar colníci zaistili portugalskému dôchodcovi, ktorý ho prevážal v dodávkovom vozidle holandskej imatrikulácie, informovala hovorkyňa úradu Drahomíra Adamčíková. Muža využili ziskuchtiví podnikavci na prepravu kontrabandu cez územie Slovenska. "Namiesto zaplateného tovaru im odovzdal len potvrdenia o jeho zaistení a začatí konania v zmysle predpisov o ochrane práv duševného vlastníctva," uviedla. Podľa Adamčíkovej išlo o vzhľadovo kvalitne vyrobené napodobeniny parfumov neoprávnene označených chránenými značkami ako Dior, Chanel, Lacoste, Lancome, Gucci, Dolce&Gabana, Paco Rabane, Bvlgari, Yves Saint Lauren, Hugo Boss či Giorgo Armani. Colníci v spolupráci so zástupcami oprávnených osôb tovar momentálne preverujú. Parfumy s najväčšou pravdepodobnosťou skončia miesto vianočného trhu vo firme oprávnenej likvidovať tento druh tovaru pod dohľadom colníkov. V prípade sa uskutočňuje ďalšie preverovanie. "Namiesto neoprávneného rýchleho zárobku čaká podnikavcov prípadná pokuta vo výške niekoľko desiatok tisíc eur s hrozbou trestného stíhania," doplnila hovorkyňa CÚ Bratislava.


Tour de France chcú zdramatizovať, pridali prudké kopce

Viac kopcov a náročnejšie etapy majú na Tour 2017 prelomiť dominanciu silných tímov.

BRATISLAVA. Menej časoviek, prudšie stúpania i náročnejšie etapy. Tour de France 2017 má byť menej predvídateľná a má dať cyklistom viac príležitostí na prelomenie dominancie silných tímov. „Chceme podporiť jazdcov, aby sa nebáli zaútočiť v etapách ďalej od cieľa a pustili sa do dlhších útokov,“ hovoril šéf pretekov Christan Prudhomme počas predstavenia trasy budúcoročnej Tour. „Radi by sme prelomili catenaccio,“ dodal. Tým myslel defenzívnu taktiku silných tímov, ktoré svojou prevahou v rovinatejších etapách priebeh kontrolujú. Organizátori preto zaradili viac strmých stúpaní a neraz aj uprostred etáp. Niektoré sú na trase už počas prvého týždňa Tour, čo v minulosti nebolo zvyčajné. Rovnako organizátori zaradili krátku a veľmi intenzívnu etapu, ktorá má poriadne pomeniť poradie, ako sa to podarilo tento rok na Vuelte a aj Chris Froome v nej nabral veľkú stratu. Trinásta etapa do Foix má totiž len sto kilometrov. To je najmenej za posledných 30 rokov. Veľmi intenzívna etapa bude aj s deviata s cieľom v Chambéry. Na nej cyklisti budú musieť prekonať tri náročné stúpania s celkovým prevýšením 4400 metrov. „Verím, že pár odhodlaných jazdcov sa dostane do úniku už na Grand Colombiere a podarí sa im udržať náskok až do cieľa,“ vravel Prudhomme. Na Tour budú v budúcom roku len tri etapy s cieľom na kopci, no prvý je na programe už počas prvého týždňa pretekov. V piatej etape je cieľ na La Planche des Belles Filles (1148 m), ktoré leží v pohorí Jura. Toto stúpanie si dobre pamätá Chris Froome. „To som celkom rád. Rád by som tam zopakoval svoje víťazstvo,“ hovoril na predstavení trasy v Paríži. Brit práve tu v roku 2012 vybojoval prvý raz etapu na Tour. Záver šesťkilometrového kopca sa postupne viac a viac dvíha a pred cieľom má sklon až 20 percent. To však nie je jediný strmý kopec, ktorý cyklistov na Tour čaká. Budú čeliť aj Grand Colombiere, Mont du Chat, Col du Galibier. Prvýkrát za 25 rokov povedie trasa cez päť francúzskych pohorí – Jura, Vogézy, Centrálny masív, Pyreneje a Alpy. Oveľa menšiu rolu ako v minulosti zohrajú na Tour časovky. Je ich totiž len 36 kilometrov. To je najmenej za posledných 20 rokov. Rozdiel, ktorý v nich dokáže napríklad posledný víťaz Chris Froome získať, bude teraz menší ako pri jeho predchádzajúcich víťazstvách. Aj preto mu budúcoročná trasa bude pasovať o niečo menej ako tohtoročná, kde v časovkách výrazne zvýšil svoj náskok. „Náročná trasa. Bude to jednoznačne súboj vrchárov. Na to sa budem musieť v tréningu viac zamerať,“ hodnotil Froome. Menej kilometrov časoviek bude určite pasovať Nairovi Quintanovi, ktorý skončil na Tour tretí a rovnako aj Francúzovi Bardetovi, ktorý bol druhý. Tretí rok po sebe čakajú cyklistov na záver etapy v Alpách. Jednou z kľúčových bude osemnásta s cieľom na Col d'Izoard (2360 m). Na vrchol sa pôjde zo strmšej južnej strany, ktorá sa preslávila ostrými súbojmi v povojnových rokoch. Pod vrcholom majú pamätník dvaja šampióni, ktorí tu dosiahli najväčšie triumfy Fausto Coppi a Louison Bobet. Tour odštartuje 1. júla v Düsseldorfe časovkou jednotlivcov (13 km). Druhá časovka je na programe v predposledný deň (22. júla) v Marseille. Víťaza spoznáme 23. júla v Paríži.


Sme zvyknutí, že nám ľudia neveria. Asi to ale potrebujeme, vraví Cíger

Chválili nás i Kanaďania. To už niečo znamená, zdôrazňuje tréner Slovákov.

AUGSBURG. Zdena Cígera teší fakt, že slovenský hokej ožil. Za pozitívnym vstupom do novej reprezentačnej sezóny sa skrýva obrovské chcenie a chuť napredovať aj u menej známych mien, čo hlavného kormidelníka teší zo všetkého najviac. Nastolená filozofia generačnej obmeny národného tímu slávi postupné úspechy, ktoré sú výsledkom súdržného kolektívu, nezlomného tímového ducha a disciplinovaného prístupu. O Cígerovej celoplošnej spokojnosti svedčí aj odpoveď na otázku, ktorí hráči by si zaslúžili pochvalu za výkony na Nemeckom pohári: "Všetci." Na kvalitne obsadenom turnaji v Augsburgu slovenskí reprezentanti potvrdili, že napredujú. Cíger sa už skôr vyjadril, že jeho zverenci okúsili úroveň, na ktorej sa nachádzal slovenský hokej v úspešných časoch. Po víťazstvách nad Nemeckom, Kanadou i Švajčiarskom a zisku celkového prvenstva oplýval ešte väčšou radosťou. "Perfektné, inak sa to nedá povedať. Od prvého zápasu sme boli disciplinovaní, mužstvo si pomáhalo, bolo cítiť aj hokejovú atmosféru, ktorá nám už dlhšie chýbala. Tento turnaj bol pre mňa príjemným zážitkom," priznal hlavný kormidelník. Partia okolo kapitána Vladimíra Draveckého nielenže obstála, ale svojimi výkonmi a celkovým umiestnením poslala jasný odkaz kritikom. Cíger pred turnajom vnímal názory neprajníkov a po nedeli ich označil za pozitívne. "To je normálne, na to, že nám neveria, sme zvyknutí. Ale na druhej strane, my to asi potrebujeme, pretože chalanov to posúva ďalej. Absolvovali sme tri ťažké zápasy a ja som bol veľmi rád, že proti náročným Švajčiarom chlapci urobili všetko pre to, aby vyhrali," komentoval Cíger. Medzi lídrov partie patril Dravecký. V rozhodujúcich momentoch podržal tím tak, ako sa to od kapitána očakáva. V úvode prebiehajúcej reprezentačnej sezóny Slováci v štyroch zápasoch ešte neprehrali, pričom vo všetkých bol kapitánom práve třinecký krídelník. "Jeho to posúva dopredu ako človeka, céčko mu dáva väčšiu zodpovednosť. Vlado to zvláda veľmi dobre. Som rád, že dokáže strhnúť mužstvo na správnu vlnu, takto má vyzerať výkon kapitána. Má okolo seba dobrú partiu, on to vie dať najavo a robí všetko pre to, aby sme boli úspešní," vyzdvihol Draveckého prínos Cíger. Pochvalu mladému mužstvu nezložil len Cíger, ale aj predstavitelia ostatných účastníkov turnaja. Slová chvály im adresovali bývalí zámorskí spoluhráči slovenského trénera, ktorí vyzdvihli predovšetkým výkon proti Kanade. Víťazstvo 4:3 po nájazdoch patrilo síce k šťastnejším, ale zato poctivo vydretým. "Stretol som sa tu s Kanaďanmi, s ktorými som kedysi hrával. Keď už oni chválili našich hráčov za výkon, to niečo znamená. Vraveli mi, že máme silných hráčov, ktorí dobre korčuľujú, hrajú sebavedome. Aj iní si všímajú, že nie sme zlí hokejisti a z toho sa osobne veľmi teším." Štyridsaťsedemročný tréner nastolil pred rokom cestu generačnej obmeny reprezentačného výberu. Spúšťačom všetkého bol bojkot približne 50-člennej skupiny bývalých aj súčasných reprezentantov, ktorí túžbou po zmene v štruktúrach slovenského hokeja uvoľnili miesto v národnom tíme mladším ročníkom. Cíger dal za viac ako rok príležitosť veľkému počtu hráčov, ktorí zápasmi na medzinárodnej úrovni postupne rastú. Na Nemecký pohár vzal trio tipsportligových nováčikov Jakuba Suju, Bruna Mráza a Tomáša Matoušeka. "Som rád, že sa vypláca, čo sme si povedali. Ak chlapci nebudú dostávať šance a nebudú hrať medzinárodné zápasy, neposunú sa ďalej. Mnohí z nich dostali šancu už minulý rok a teraz bolo vidno, že boli prínosom pre mužstvo. Nováčikovia dostali šancu a nesklamali. Som rád, že slovenský hokej ožil," doplnil slovenský kouč.


Trump ruší naplánovaný rast platov štátnych zamestnancov

WASHINGTON. Prezident USA Donald Trump ruší januárový rast miezd väčšiny civilných štátnych zamestnancov. Kongres o tom informoval vo štvrtok, pričom to odôvodnil napätou situáciou v rozpočte. Podľa platného zákona sa zárobky mali automaticky zvýšiť o 2,1 percenta, za predpokladu, že prezident a Kongres to nezmenia. "Musíme sa naďalej snažiť o to, aby sme našu krajinu viedli fiškálne udržateľným smerom," povedal Trump. Kongres v súčasnosti diskutuje o návrhu na miernejšie zvýšenie platov štátnych zamestnancov, a to o 1,9 percenta. Demokrati Trumpovo smerovanie k zrušeniu naplánovaného rastu miezd kritizovali a poukázali na zníženie daní v decembri minulého roka. Dane sa vtedy výrazne zredukovali pre korporácie a najbohatších Američanov a mierne sa znížili pre ľudí so strednými a nízkymi príjmami. "Trump uštedril ďalšiu facku americkým pracujúcim," uviedol líder demokratov Tom Perez.V júli Trumpova administratíva výrazne nahor revidovala odhad deficitu verejných financií. Vláda prognózuje, že deficit za fiškálny rok, ktorý sa skončí 30. septembra, bude 890 miliónov dolárov. Vo februári predpovedala, že tento schodok bude v sume 873 miliónov dolárov.


STĹPČEK PETRA SCHUTZAPrečo sa chce Bednár zhovädiť ako propagandista premiéra

Erik Tomáš je z iného sveta, jemu sa dá rozumieť.

Na aké dno sa dostal bývalý novinár Slobodnej Európy (!!!), vyráža dych. Komunikačný tím predsedu vlády je jednotka, ktorej úlohou je prerozprávať skutočnosť, do čo najtriviálnejšej skratky tak, aby z čierneho bola kriedová beloba, zo zvýšenia daní zníženie, zo Žigu normálny minister a z Bašternáka chodiaci symbol prezumpcie neviny. Za smiešne peniaze je niekdajší reprezentant značkovej žurnalistiky najvyššej profesionality pripravený zhovädiť sa ako propagandista premiéra, ktorého meno budú Slováci o pár desaťročí začierňovať v kronikách, aby sa menej hanbili za rodičov, ktorí sa vo voľbách úplne pomiatli. Erik Tomáš je z iného sveta, jemu sa dá rozumieť, v Markíze šlo vždy len o našľahanie peny. Zrozumiteľný je aj prúd služobníkov vlády z iných médií. Ale toto?


Samosprávy majú nízky záujem o dotáciu na nabíjacie stanice

Z pol milióna eur na podporu nabíjacích staníc sa vyčerpalo približne desať percent.

BRATISLAVA. Samosprávy majú iba minimálny záujem o dotáciu na výstavbu nabíjacích staníc pre elektromobily. Z balíka 500.000 eur, ktoré Ministerstvo hospodárstva SR na podporu nabíjacích staníc vyčlenilo, vyčerpali obce a mestá zatiaľ približne iba desatinu. Povedal to v utorok na Festivale inteligentného podnikania v Bratislave riaditeľ sekcie inovácií a medzinárodnej spolupráce Slovenskej inovačnej a energetickej agentúry (SIEA) Artur Bobovnický. "Žiaľ, z alokácie 500.00 eur vyzerá, že sa vyčerpá tak desatina," povedal Bobovnický. Žiadosti je možné podávať do 1. októbra a nevyužité peniaze budú podľa Bobovnického využité v ďalšej výzve. "Ak chceme budovať elektromobilitu, bez infraštruktúry to nejde," dodal. Ministerstvo hospodárstva plánuje druhú výzvu na dotácie výstavby nabíjacích staníc vyhlásiť po vyhodnotení prvého kola. Podľa Bobovnického nie je vylúčené, že podmienky na získanie dotácie zjednodušia. Minimálna výška príspevku na kúpu elektronabíjačky, ktorú môže samospráva získať v rámci aktuálnej výzvy, je 2500 eur a maximálna 5000 eur. Žiadatelia musia mať päť percent vlastných zdrojov, 95 percent nákladov pokryje dotácia zo štátneho rozpočtu.


Pri streľbe v reštaurácii vo Philadelphii zomrel muž

FILADELFIA. Muža rozprávajúceho do mobilného telefónu vo vnútri reštaurácie v americkom meste Filadelfia vo štvrtok zabili, keď niekto vystrelil niekoľko nábojov - jeden z nich preletel cez telefón a zasiahol obeť do tváre. Informovali o tom úrady, na ktoré sa odvoláva tlačová agentúra AP. Zatiaľ nie je známe, čo vyvolalo streľbu, ku ktorej došlo okolo 09.30 h miestneho času. Mladý muž vo veku 26 rokov dostal zásah do tváre aj do trupu. O krátky čas ho vyhlásili za mŕtveho. Dvaja ďalší ľudia, ktorí tiež stáli v čínskej reštaurácii s možnosťou odniesť si jedlo so sebou, neutrpeli pri streľbe zranenia. Incident zachytili bezpečnostné kamery. Úrady sa snažia zistiť, či zabitý muž bol aj zamýšľaným terčom strelca.


Obchod s ľuďmi zasiahol aj Slovensko, obeťami sú aj deti

Dôležité je vzdelávať profesionálnych pracovníkov, ktorí pracujú s najzranitelnejšími skupinami.

BRATISLAVA. Obchodovanie s ľuďmi je skrytý zločin a deje sa aj na Slovensku. Až tretina obetí sú deti vykorisťované na Slovensku. Ide najmä o dievčatá, ktoré sú sexuálne vykorisťované a v týchto prípadoch dochádza k núteným sobášom. Uviedla to projektová manažérka Stop obchodovaniu s ľuďmi Jana Verdura. „Deti sú obzvlášť zraniteľné, keďže sa nedokážu adekvátne brániť praktikám dospelého páchateľa v prípade porušovania ich ľudských práv. Deti ľahšie nadväzujú dôverný vzťah, sú jednoduchšie zmanipulovateľné, často nedokážu vyhodnotiť situáciu ako vykorisťovanie. Spôsobená trauma má ďalekosiahle dôsledky na zdravý psychický a fyzický vývin aj v dospelosti, pokiaľ nie je zabezpečená psychologická pomoc,“ upozornila pri príležitosti Medzinárodného dňa proti sexuálnemu zneužívaniu a obchodu so ženami a deťmi. Klientom sprostredkujeme zdravotnú starostlivosť a zabezpečíme psychologickú pomoc. Súčasťou je poskytovanie sociálneho poradenstva a asistencie, ako aj právnej pomoci. Podľa nej je potrebné, aby ľudia boli vnímaví na svoje okolie, ale dôležité je tiež vzdelávať profesionálnych pracovníkov, ktorí pracujú denne s najzranitelnejšími skupinami žijúcimi na okraji spoločnosti, aby dokázali včas reagovať. Projekt pomoci obetiam obchodovania s ľuďmi začal fungovať v rámci Slovenskej katolíckej charity v roku 2008. Hlavným cieľom je priama pomoc obetiam s ich reintegráciou do spoločnosti poskytovaním komplexnej aj dlhodobej starostlivosti. Zabezpečujú im tiež asistované dobrovoľné návraty a prednávratovú asistenciu. „Každoročne máme v starostlivosti približne 30 klientov, toto číslo prezentuje len zlomok tých, ktorím sa podarilo oslobodiť z rúk obchodníkov a vstúpiť do programu podpory a ochrany obetí obchodovania, ktorého gestorom je informačné centrum na boj proti obchodovaniu s ľuďmi a prevenciu kriminality. Doteraz sme pomohli viac ako 100 obetiam znova zaradiť sa do spoločnosti prostredníctvom poskytovania komplexných služieb v rámci reintegrácie,“ priblížila Verdura. Dodala, že sa stretávajú s rôznymi prípadmi, najčastejšie však pracujú s ľuďmi, ktorí boli pracovne vykorisťovaní, nútení žobrať, či so ženami, ktoré boli sexuálne vykorisťované. „Doteraz sme mali v programe len tri rumunské deti, ktoré boli pracovne vykorisťované na Slovensku. V prípadoch pozitívnej identifikácie vykorisťovania detí preberá starostlivosť vo veľkej miere štát, prípadov však každoročne pribúda, najmä ide o dievčatá vo veku 12 až 16 rokov, ktoré sa stávajú obeťami nútených sobášov niekedy v kombinácii so sexuálnym vykorisťovaním,“ uviedla. „V rámci prednávratovej asistencie a asistovaného dobrovoľného návratu zabezpečujeme identifikáciu obete, jej potrieb, poskytujeme jej informácie o možnostiach riešenia jej aktuálnej situácie s cieľom získania jej dobrovoľného súhlasu s návratom do krajiny pôvodu, pričom sa snažíme o minimalizáciu stresových situácií pred a počas transportu v spolupráci so všetkými zainteresovanými subjektmi na území krajiny, kde sa obeť nachádza,“ vysvetlila Verdura. V rámci krízovej starostlivosti klientovi ponúknu bezpečné ubytovanie a služby zamerané na stabilizáciu. „Klientom sprostredkujeme zdravotnú starostlivosť a zabezpečíme psychologickú pomoc. Súčasťou je poskytovanie sociálneho poradenstva a asistencie, ako aj právnej pomoci. Pomáhame pri vybavovaní dokladov a sociálneho zabezpečenia, chránime ich práva a komunikujeme s rôznymi úradmi. S každým klientom máme individuálny plán pomoci, ktorý spoločne s nimi vytvárame. V rámci reintegrácie ich sprevádzame životom, pokiaľ sa nepostavia na vlastne nohy,“ podotkla. Dôležitou zložkou reintegrácie je aj aktivizácia klienta, pomoc pri uplatnení sa na pracovnom trhu a samostatné bývanie. Slovensko je prevažne zdrojovou krajinou obchodovania s ľuďmi, no stáva sa čoraz viac cieľovou krajinou, t. j. k obchodovaniu dochádza aj na území Slovenska. Podľa projektovej manažérky sú Slováci ešte stále vykorisťovaní najmä v krajinách ako Nemecko, Rakúsko, Anglicko a Švajčiarsko. Ide najmä o prípady núteného žobrania, pracovného či sexuálneho vykorisťovania. Páchatelia týchto kriminálnych aktivít – tzv. obchodníci s ľuďmi, vždy využívajú zraniteľnosť svojich obetí alebo ich dôveru. Nemusí sa však ísť len o ľudí v núdzi, často sa prvotný nábor vykonáva prostredníctvom ponúk študijných pobytov, ponúk na sobáš, predstierania lásky a blízkeho vzťahu. Ohrozenou skupinou sa tým stávajú v podstate všetci, bez rozdielu vzdelania, národnosti či veku. Medzinárodný deň proti sexuálnemu zneužívaniu a obchodu so ženami a deťmi bol vyhlásený v januári 1999 na Svetovej konferencii koalície proti obchodovaniu so ženami v bangladéšskej Dhake. Hlavným zámerom je zvýšiť povedomie o tomto celosvetovom probléme porušovania ľudských práv a zabezpečiť tak dôstojný život žien a mužov.


Vládne rozdeľovanie postov sa podobá privatizácii, tvrdí Remišová

Opozícia žiada, aby bol predsedom ÚVO nepodplatiteľný človek.

BRATISLAVA. Spôsob, akým si vláda rozdeľuje posty v tejto krajine, sa čím ďalej, tým viac začína podobať na privatizáciu nášho štátu úzkou skupinkou ľudí. Vyhlásila to v utorok na tlačovej besede poslankyňa NR SR za OĽaNO-NOVA Veronika Remišová s tým, že verejné inštitúcie a predovšetkým kontrolné inštitúcie by mali byť nezávislé a schopné odolávať tlaku politikov, ktorí sa žiaľ často snažia o ich zneužívanie na vlastné mocenské ciele. Ako povedal poslanec NR SR za OĽaNO-NOVA Jozef Viskupič, do výberu šéfa verejnoprávnej RTVS by mali byť zainteresovaní aj všetci občania, pre ktorých je médium určené. Podľa Remišovej Úrad pre verejné obstarávanie (ÚVO) by mal kontrolovať dodržiavanie zákona pri verejných obstarávaniach, cez ktoré štát ročne minie od 5 - 7 miliárd eur. Pripomenula, že keď v roku 2011 Iveta Radičová robila na post predsedu ÚVO verejné výberové konanie, Robert Fico tvrdil, že post predsedu ÚVO by mal patriť Smeru – teda vtedajšej opozícii. "Na tento post ponúkol nominanta Smeru bez akýchkoľvek skúseností s kontrolou verejného obstarávania. „Koalícia chce za každú cenu obsadiť miesto šéfa ÚVO, aby sama kontrovala vlastný biznis,“ vyhlásil v júni 2011 podľa Remišovej Fico. Rozdiel medzi dnešnou opozíciou a súčasnou vládnou koalíciou je podľa poslankyne v tom, že opozícia nechce post šéfa pre seba. "My hovoríme, že chceme, aby na poste predsedu ÚVO bol nepodplatiteľný človek a odborník, ktorý posilní túto inštitúciu a bude vykonávať nezávislú kontrolu verejných obstarávaní a vydávať správne rozhodnutia aj v politicky citlivých tendroch. Na druhej strane by bolo minimálne správne a transparentné, aby kandidátov vyberala nezávislá komisia, v ktorej by mala opozícia svojho zástupcu, podobne ako aj odborná verejnosť," povedala s tým, že takýto postup navrhovali aj pre výber šéfa Najvyššieho kontrolného úradu. Pripomenula, že v súčasnosti bol v komisii na kontrolu návrhov na kandidátov na predsedu ÚVO len Róbert Puci (Smer-SD) z hospodárskeho výboru NR SR. "A nie je jasné, akým spôsobom sa po verejnom vypočutí bude kandidát vyberať," poznamenala. Zároveň upozornila, že jeden z kandidátov na tento post pôsobil vo firme, spojenej so známym oligarchom a žiaľ, v médiách už zazneli informácie, že výhercom výberového konania by mal byť práve nominant Mosta-Híd Juraj Méry. "To je to posledné, čo na Slovensku potrebujeme, aby najdôležitejšiu kontrolnú inštitúciu ovládala nejaká bábka oligarchov v pozadí," povedala Remišová s tým, že na zlú a zmanipulovanú kontrolnú inštitúciu doplatia všetci občania krajiny, a to na predražených tendroch a na predražených štátnych zákazkách. O post predsedu Úradu pre verejné obstarávanie (ÚVO) sa uchádzajú napokon štyria kandidáti. Jednou z kandidátov je odborníčka na verejné obstarávanie Elena Sivová, odborná hodnotiteľka Ministerstva práce, sociálnych vecí a rodiny SR a vedúca verejného obstarávania v Správe telovýchovných a rekreačných zariadení hlavného mesta SR Bratislavy. O zvolenie za predsedu ÚVO sa uchádzajú aj súčasná predsedníčka ÚVO Zita Táborská, právnik na odbore metodiky a elektronického verejného obstarávania ÚVO Peter Kubovič a generálny riaditeľ sekcie riadenia projektov na Ministerstve dopravy a výstavby SR Juraj Méry. Vláda po verejnom vypočutí kandidátov, ktoré sa uskutoční v stredu 24. mája, vyberie jedného z nich a navrhne na zvolenie Národnej rade SR. Verejnoprávny Rozhlas a televízia Slovenska (RTVS) je podľa poslanca za OĽaNO-NOVA Jozefa Viskupiča médium pre občanov a malo by zabezpečiť kontrolu vplyvných ľudí krajiny. Preto by občania podľa neho mali mať právo zúčastňovať sa na voľbe generálneho riaditeľa RTVS. Hnutie OĽaNO-NOVA vytvorilo na svojej internetovej stránke možnosť, aby ľudia mohli zaslať konkrétne otázky deviatim kandidátom na post šéfa. Tie im 30. mája na verejnom vypočutí poslanci NR SR položia za občanov. "Verejnosť treba do výberu zainteresovať, a toto je jeden z našich krokov," povedal Viskupič. O post šéfa RTVS zabojujú Peter Abrahám, Richard Dírer, Fedor Flašík, Norbert Majer, Václav Mika, Jaroslav Rezník, Michal Ruttkay, Zuzana Ťapáková a Stanislav Velitzky. Tajnej voľbe šéfa RTVS v parlamentnom pléne predchádza 30. mája verejné vypočutie kandidátov na šéfa RTVS, ktoré bude rovnako ako v predošlej voľbe v historickej budove Národnej rady SR. Vypočutie sa bude vysielať online na webstránke národnej rady, pričom technologicky ho zaistí RTVS. Do dvoch pracovných dní (do 1. júna) od verejného vypočutia posledného kandidáta predloží výbor národnej rade návrh na voľbu generálneho riaditeľa RTVS so svojím stanoviskom. Národná rada by mala nového generálneho riaditeľa RTVS na ďalších päť rokov voliť už 22. júna a prípadná opakovaná voľba by bola 29. júna. Súčasnému šéfovi verejnoprávnej rádiotelevízie vyprší funkčné obdobie na začiatku augusta.


Pakistanský premiér: V prípade indickej agresie budeme bojovať až do konca

Podľa Chána je načase dať Naí Dillí príučku.

ISLAMABAD. Pakistanský premiér Imrán Chán varoval v stredu Indiu, že jeho krajina je pripravená odpovedať na akúkoľvek indickú agresiu v Kašmíre, pričom zdôraznil, že je načase dať Naí Dillí príučku. Informovala o tom agentúra AFP. "Pakistanská armáda disponuje overenými informáciami, že plánujú (India) urobiť niečo v pakistanskom Kašmíre, avšak my sme schopní a pripravení dať tvrdú odpoveď," vyhlásil Chán počas televízneho príhovoru z mesta Muzaffarabád - centra pakistanskej časti Kašmíru. "Rozhodli sme sa, že v prípade, ak sa India dopustí akéhokoľvek narušenia, budeme bojovať až do konca. Nastal čas, dať vám (Indii) príučku," dodal premiér. Ako pripomína agentúra, ide o značnú eskaláciu rétoriky oproti minulému týždňu, keď predstavitelia pakistanskej vlády uviedli, že "vylučujú vojenské riešenie" vzniknutého konfliktu. Historické územie Kašmíru je rozdelené prevažne medzi Indiu a Pakistan, pričom oba štáty si robia nároky na celý tento himalájsky región. V indickom štáte Džammú a Kašmír, obývanom prevažne moslimami, prebieha od roku 1989 ozbrojené povstanie proti indickej vláde. Najmenšiu časť historického Kašmíru s názvom - Aksai Čin - ovláda napriek indickým nárokom Peking. Pakistan čínsku zvrchovanosť nad touto oblasťou uznáva.


Počas Putinovho príletu uzatvoria maďarský vzdušný priestor

Nad územím Maďarska budú lietadlo s Putinom sprevádzať bojové stíhačky.

BUDAPEŠŤ. V čase štvrtkového príletu ruského prezidenta Vladimira Putina do Budapešti bude uzatvorený maďarský vzdušný priestor. Píše o tom v utorok denník Magyar Idök, ktorý pripomína, že Putin je jedným zo štyroch najviac ohrozených svetových lídrov. Šéf Kremľa priletí jedným z dvoch, prípadne troch strojov Iljušin Il-96-300, ktoré vzlietnu v rôznom čase a z rôznych ruských letísk. Ktorým z nich poletí Putin, je z bezpečnostných dôvodov prísne tajné. Pred dvoma rokmi prileteli do maďarskej metropoly tri identické iljušiny. Ruský "Air Force One" vstúpi do maďarského vzdušného priestoru podľa denníka zrejme smerom od Slovenska, ale nie je vylúčené ani to, že použije srbský vzdušný priestor. Nad územím Maďarska ho budú sprevádzať bojové stíhačky maďarských ozbrojených síl JAS-39 Gripen. Rovnako ako pri predchádzajúcej Putinovej návšteve spred dvoch rokov, maďarská polícia hermeticky uzatvorí viaceré alternatívne prístupové cesty smerujúce z letiska k budove parlamentu na Kossuthovom námestí. Tam bude ruský prezident rokovať s maďarským premiérom Viktorom Orbánom. Trasu prezidentského konvoja zvolia z bezpečnostných dôvodov na poslednú chvíľu. Putin navštívil Maďarsko 17. februára 2015, keď s Orbánom rokovali najmä o energetických otázkach.


Netanjahu chce vyhostiť televíziu al-Džazíra z Izraela

Izraelský premiér sľubuje nový zákon ak súčasná legislatíva neumožní televíziu vyhostiť.

TEL AVIV. Izraelský premiér Benjamin Netanjahu sľúbil, že zatvorí jeruzalemskú redakciu panarabskej televízie al-Džazíra so sídlom v Katare. Televíziu obvinil z podnecovania násilia počas momentálne napätej situácie ohľadne Chrámovej hory v Jeruzaleme. Informoval o tom vo štvrtok izraelský denník Haarec. "Niekoľkokrát som apeloval na orgány činné v trestnom konaní a žiadal som zatvorenie kancelárie al-Džazíry v Jeruzaleme. Ak sa to nepodarí v dôsledku právneho výkladu, budem pracovať na uzákonení požadovanej legislatívy na vyhostenie al-Džazíry z Izraela," napísal v stredu Netanjahu na svojom facebookovom účte. Denník Haarec pripomenul, že minulý týždeň - počas zrážok medzi Palestínčanmi a izraelskými silami vo východnom Jeruzaleme a na Západnom brehu - al-Džazíra zverejnila videozáznam, na ktorom vidno izraelského vojaka, ako kope do Palestínčana kľačiaceho na niečom, čo sa podobalo na modlitebný koberček. Reportér al-Džazíry to komentoval slovami, že izraelskí vojaci zaútočili na mierumilovných palestínskych demonštrantov pri Chrámovej hore. Izraelský bezpečnostný kabinet v noci na utorok rozhodol o odstránení rámových detektorov kovov zo vstupov na Chrámovú horu v Jeruzaleme. Toto bezpečnostné opatrenie, ktoré vyvolalo protesty palestínskych Arabov v Jeruzaleme a na západnom brehu Jordánu, zaviedol Izrael po útoku trojice Palestínčanov na príslušníkov izraelských bezpečnostných zložiek zo 14. júla. Detektory kovov však majú nahradiť iné prostriedky kontroly, napríklad kamery a zmienené zábrany. Palestínčania obviňujú Izrael, že si pomocou týchto bezpečnostných opatrení chce zaistiť kontrolu nad posvätným miestom pre židov i moslimov. Izrael to popiera a tvrdí, že ide o spôsob, ako predchádzať ďalším útokom.


Chemical Brothers roztancovali Pohodu presne načasovanou šou

Štvrtok

Piatok

Chemical Brothers

Rodriguezov príbeh

Kronos Quartet

Ako si chrániť zdravie

Nalaďte sa playlistom

Ako prežiť Pohodu

Jamie Cullum pre SME

Koncert sprevádzala pôsobivá vizuálna projekcia.

TRENČÍN. Za takmer tri desaťročia na hudobnej scéne sa dá naučiť, ako spraviť bezchybnú párty. Britská dvojica Tom Rowlands a Ed Simons to očividne majú v malíčku a neváhali to predviesť aj na tohtoročnej Pohode. Elektronické duo, známe pod menom The Chemical Brothers, slovenskému publiku predviedlo, prečo je na plagáte Pohody uvedené takými veľkými písmenami. Svoju šou odpálili vo štvrtok o polnoci na minútu presne hitom Go! Ich set bol hypnotický, ale nie tak, aby návštevníkov uspal. Práve naopak, vypálil sa im do mozgov a sietnic spolu so surrealistickým, až psychedelickým divadlom na mieru ušitej projekcie, ako aj svetelnou a laserovou šou. Takto udržali pozornosť návštevníkov Pohody počas celého hodinu a pol trvajúceho koncertu. Práve pre dokonale načasovanú vizuálnu šou však ich predstavenie zrejme nemalo veľký priestor na improvizáciu. Hoci svoje najznámejšie skladby rovnomerne rozhodili počas celého setu, zaklincovali to klasikami ako Hey Boy Hey Girl či Galvanize. Fanúšikov neukrátili ani o kúsok z času vyhradeného pre ich koncert, ktorý si sami očividne užívali. Rozpálený dav si na konci žiadal ešte prídavok, no mal smolu, že na festivaloch to tak nefunguje. Aj keď ich svet už viac než dvadsať rokov pozná ako The Chemical Brothers, dvojica si pôvodne hovorila Dust Brothers. Toto meno si zvolili ako poctu americkej skupine producentov, keď však sami začali mať väčší úspech, začalo to byť prekážkou. Po telefonáte od právnika skupiny si meno upravili do podoby, pod ktorým ich pozná celý svet. The Chemical Brothers sú pioniermi elektronického žánru známeho ako „big beat“, ktorý vznikol v 90. rokoch. V roku 1996 ich singel Setting Sun s vokálmi Noela Gallaghera vyletel na prvé miesto rebríčka. Na najvyššej priečke (nielen) britskej tabuľky sa potom ohrialo aj ich šesť nasledujúcich albumov vrátane toho najčerstvejšieho s názvom Born In The Echoes z roku, ktorý vydali v lete roku 2015. Aj keď už sami nie sú najmladší, ich hudba sa ukázala nestarnúcou.


Kôň vie, čo potrebuje. Človeku to povie symbolmi

Zvieratá sa podľa počasia samé rozhodli, či potrebujú deku.

BRATISLAVA. Ak je vonku vlhko, zima a fúka vietor, je lepšie ak má kôň na sebe deku. Ak je však slnečno a teplo, kôň deku nepotrebuje. Doteraz o tom rozhodovali džokeji. Kone sa však vedia rozhodnúť aj sami, čo je pre ne najlepšie a povedať to svojmu vlastníkovi pomocou naučených symbolov. Naznačuje to štúdia, ktorú uverejnili v odbornom časopise Applied Animal Behaviour Science. Zapojili do nej 23 jazdeckých koňov rôznych plemien. V priemere koňom trvalo desať dní, kým sa naučili, čo znamenajú jednotlivé symboly a čo sa stane, keď sa ich dotknú. Po dvoch týždňoch učenia už vedeli všetky kone vyjadriť svoje preferencie ohľadom deky. Teplokrvné plemená sa učili rýchlejšie ako studenokrvné. Najdôležitejšie je, že sa nerozhodovali náhodne, ale podľa počasia. Pridali sa tak k niektorým primátom, delfínom a holubom, ktoré tiež vedia komunikovať pomocou symbolov. Výskumníci veria, že ďalšie štúdie položia koňom aj iné otázky.   Hlavný zdroj: magazín Science a Horsetalk DOI: 10.1016/j.applanim.2016.07.014


Malé autá sú čoraz drahšie, ľudia chcú výbavu z veľkých áut

Zákazníci si aj pri kompaktných autách radi priplatia za bohatú výbavu a možnosť prispôsobiť si vzhľad.

Kompaktné hatchbacky sa najmä v Európe už dlho tešia popularite. Hoci v minulosti sa jednalo väčšinou o malé jednoduché krabičky na kolesách, dnes je situácia iná. To neprekvapí pri prémiových značkách ako je Mercedes alebo Audi, ponuka príplatkovej výbavy sa však rozrástla práve u výrobcov menej luxusných áut. Širšia ponuka zvýši predaje, lepšie vybavené autá sa zase môžu predávať s vyššou maržou. V Európe sa za prvú polovicu roka 2017 predalo 1,8 milióna vozidiel patriacich do segmentu B, oproti rovnakému obdobiu v roku 2016 predaje vzrástli o 5 percent. Tento segment tvorí až 22 percent z celkového predaja áut, ukazujú štatistiky spoločnosti JATO Dynamics. Na čele rebríčka sa nachádza Renault Clio, ďalšie priečky obsadili Volkswagen Polo a Ford Fiesta. Práve Polo a Fiesta sa tento rok dočkali novej generácie. "Vidíme nárast dopytu po lepšie vybavených a drahších malých autách," uviedol Felipe Munoz, analytik spoločnosti JATO. V Nemecku v prvej polovici roka tvorili 34 percent predajov v tomto segmente autá s cenou medzi 17 000 a 20 000 eur, ktoré patria k najdrahším. Predošlý rok táto cenová kategória tvorila v rovnakom období iba 29 percent. Zákazníci totiž chcú prejsť na menšie autá, no nechcú prísť o výbavu. Tento trend si všimli aj automobilky, čo sa odráža na nových modeloch. Ford Fiesta po prvýkrát dostal luxusnú verziu Vignale. Tá dostáva napríklad nové nárazníky, 17-palcové zliatinové disky, panoramatickú strechu, samozrejmosťou je označenie pripomínajúce, že sa nejedná o obyčajnú Fiestu. Vo výbave nájdeme kožené vyhrievané sedadlá, cúvaciu kameru, či audiosystém B&O PLAY s desiatimi reproduktormi a basovým reproduktorom (subwooferom). Okrem nej je dostupná v "obyčajnej" verzii Titanium, športovo ladenej ST-Line, do budúcna sa pripravuje aj outdoorová verzia Active. Významnou zmenou oproti predošlej generácii je aj počet asistenčných technológii ako je adaptívny tempomat, kontrola jazdy v pruhu, alebo automatické brzdenie. V novej Fieste ich nájdeme dokopy 15, takmer štvornásobok oproti štyrom asistentom predošlej generácie. Množstvo asistenčných systémov prebral od väčších súrodencov aj nový Volkswagen Polo. Jeho adaptívny tempomat funguje až do rýchlosti 210 kilometrov za hodinu, parkovací systém zase zabráni nehode pri manévrovaní v nízkej rýchlosti. Polo ponúka aj infotainmentový systém s 8-palcovou obrazovkou. Tradičné budíky pred vodičom vystriedal digitálny prístrojový štít Active Info Display. Časy, kedy len najväčší machri mali v hatchbackoch elektrické ovládanie okien sú teda minulosťou. Podľa údajov JATO však o jednu technológiu stále záujem nie je - až 94 percent áut v tomto segmente bolo predaných s manuálnou prevodovkou.


Sýrska vláda obnoví ofenzívu proti Islamskému štátu v Damasku

V nedeľu večer v južnej damaskej štvrti vyhlásili dočasné prímerie, aby bolo možné vysťahovať ženy, deti a starších ľudí.

DAMASK. Sýrske vládne sily obnovia ofenzívu proti militantnej skupine Islamský štát (IS) na juhu hlavného mesta Damask, predtým však odtiaľ odsunú civilistov. V pondelok o tom informovala štátna televízia i agentúra AP. S odvolaním sa na nemenovaného predstaviteľa armády televízia uviedla, že v nedeľu večer bolo v južnej damaskej štvrti Hadžar al-Aswad vyhlásené dočasné prímerie, aby bolo možné vysťahovať ženy, deti a starších ľudí. Podľa predstaviteľa sa prímerie skonči v pondelok napoludnie a vládne sily následne obnovia operácie proti IS v spomínanej štvrti Hadžar al-Aswad a aj v neďalekom palestínskom utečeneckom tábore Jarmúk, ktorý IS ovládol v apríli 2015. Organizácia Sýrske pozorovateľské centrum pre ľudské práva (SOHR) so sídlom v Británii, ktorá monitoruje vojnu v Sýrii, oznámila, že niektorým bojovníkom Islamského štátu dovolili odísť z Jarmúku a z priľahlej štvrte Tadámun. Sýrske štátne médiá však popreli, že by bola dosiahnutá dohoda o odsune bojovníkov.


Od Kaliňáka chcú záruky, že zlyhanie operátora linky 158 sa nezopakuje

Predseda bezpečnostného výboru Anton Hrnko je presvedčený, že táto téma na výbor nepatrí.

BRATISLAVA. Minister vnútra Robert Kaliňák (Smer) by mal deklarovať, že zlyhanie operátora linky 158, k akému došlo začiatkom mája, sa nebude opakovať. Tvrdia to opoziční poslanci, na ktorých popud sa dnes kauzou zaoberal mimoriadny Výbor Národnej rady pre obranu a bezpečnosť. Kaliňák na výbor neprišiel, keďže je v Prešove na pohrebe hasičov, ktorí zahynuli pri nehode policajného vrtuľníka. Operátor neadekvátne vyhodnotil situáciu, keď na linku 158 volala zneužitá školáčka. "Určite nám nejde o rozmazávanie tejto udalosti. Ide o to, ako sú školení títo operátori. Akceptujem, že išlo o individuálne zlyhanie, nie o systémovú chybu. Ale to, čo nás zaujíma, je budúcnosť. Teda ako sa vyhodnotilo zlyhanie policajta a ako sa postupuje. Ide nám teda vyslovene o prevenciu, aby sa zabránilo takýmto situáciám," povedal Richard Vašečka (OĽaNO-NOVA). On sám je presvedčený, že výbor je na takúto debatu dobré fórum. Aj preto navrhol, aby sa prípadom poslanci zaoberali na najbližšom riadnom rokovaní aj za prítomnosti ministra. "Mňa ako otca rodiny zaujíma, ako sa postupuje," povedal. Koaličný poslanec Gábor Gál (Most-Híd) dúfa, že išlo o individuálne zlyhanie. "Ľudský faktor je taký, aký je. Musíme to eliminovať do čo najväčšej možnej miery. Nie som rád, že do toho musí zasiahnuť politika. Ale bohužiaľ, nezabránime tomu. Nesmieme však zneužívať nešťastie detí. Tomu dievčaťu pomôže, ak to polícia vyšetrí čím skôr," povedal. Predseda výboru Anton Hrnko (SNS) je však presvedčený, že táto téma na výbor nepatrí. "Tu nejde o riešenie veci, ale o bulvarizáciu. Úlohou výboru nie je riešiť každý takýto prípad. Toto nie je zlyhanie systému, ale osoby. A systém zareagoval tak, ako mal. Nevidím žiaden dôvod, aby sa výbor konal," poznamenal. Podobne to vidí aj podpredseda výboru Peter Šuca (Smer). "Podľa mňa to na tento výbor nepatrí, nie sme vyšetrovatelia. Je mi veľmi ľúto, čo sa stalo, ale keď operátor povie nejakú hlúposť, budeme to preberať? Je moderné si kopnúť do každého z ministerstva vnútra a zvolávať výbory. Ale nechajme policajtov robiť si svoju robotu. Je to spolitizovaná záležitosť," odkázal. To, či sa bude témou výbor ešte zaoberať, sa rozhodne na najbližšom zasadnutí. Za doplnenie programu bude musieť zahlasovať väčšina prítomných poslancov. Spomínaný prípad sa stal v Nižnej, dievča je z Tvrdošína. Páchateľa medzičasom chytili a je podozrivý, že dievča sexuálne zneužil. Počas vyšetrovania skutku vyšla najavo aj informácia, že školáčka telefonovala na linku 158, kde mala uviesť, čo sa jej stalo, pričom operátor jej prvému oznámeniu neprikladal náležitý význam. "Po tomto zistení si riaditeľ Krajského riaditeľstva Policajného zboru v Žiline osobne preveril volania na linku 158 z uvedeného dňa, kde sa potvrdilo prijatie oznámenia od maloletej školáčky. Voči neadekvátne vyhodnotenému oznámeniu operátorom riaditeľ okamžite prijal opatrenie za toto individuálne zlyhanie policajta. Rovnako prijal opatrenia vo vzťahu k všetkým policajtom, aby sa takéto zlyhanie v budúcnosti neopakovalo," uviedla žilinská krajská policajná hovorkyňa Jana Balogová.     map mia


Súd stanovil zakladateľke francúzskej odnože #MeToo pokutu za očiernenie

Mullerová v príspevku na Twitteri obvinila muža zo sexuálneho obťažovania.

PARÍŽ. Súd v Paríži nariadil v stredu zakladateľke francúzskej odnože hnutia #MeToo, aby finančne odškodnila muža, ktorého očiernila svojim príspevkom na sociálnej sieti Twitter, kde ho obvinila zo sexuálneho obťažovania. Sandra Mullerová má podľa verdiktu zaplatiť za spôsobenú ujmu 15-tisíc eur Ericovi Brionovi z vedenia francúzskej televízie. O verdikte v ostro sledovanom procese informovala agentúra AFP. Mullerová na Twitteri Briona obviňovala z toho, že ju obťažoval oplzlými rečami na večierku. Okrem odškodnenia má zaplatiť aj 5000 eur za súdne trovy, vymazať zmienený príspevok a na Twitteri i v dvoch médiách uverejniť rozhodnutie súdu. Mullerovovej právny zástupca Francis Szpiner novinárom povedal, že jeho klientka sa voči verdiktu odvolá. Samotný Brion rozhodnutie súdu prijal s "istou mierou úľavy", pričom podľa neho potvrdilo, že "Mullerovú nikdy neobťažoval", povedal AFP jeho právny zástupca Nicolas Benoit. Mullerová, francúzska novinárka žijúca v USA, založila v októbri 2017 vo francúzštine hashtag #balancetonporc (odhaľ svoje prasa). Ten sa následne ujal ako francúzska reakcia na celosvetovú kampaň #MeToo, ktorú spustili obvinenia voči americkému producentovi Harveymu Weinsteinovi. V súvislosti s týmto hashtagom zverejnila Mullerová príspevok, v ktorom tvrdila, že Brion ju v roku 2012 v Cannes ponižoval sexuálnymi narážkami. Mal jej povedať: "Máte veľké prsia. Ste môj typ ženy. So mnou budete mať orgazmus po celú noc." Brion, mediálny konzultant a bývalý šéf francúzskej televízie Equidia, uznal, že mal nevhodné poznámky a Mullerovej sa za ne nasledujúci deň ospravedlnil v textovej správe. Tvrdil však, že jej príspevok ho nesprávne vykreslil ako sexuálneho delikventa a zničil mu kariéru.


Všetkým som ukázala, kto je Petra Vlhová zo Slovenska

AARE. Medaily v obrovskom slalome získali obe, ich odlesk však mnohých prekvapil. Vrátane aktérok - víťazky Petry Vhovej a bronzovej Mikaely Shiffrinovej. Ich súboj na svetovom šampionáte vo švédskom Aare sa však ešte nekončí. Hlavný diel príde na rad v sobotu v slalome. V celej tejto sezóne Svetového pohára nevyhrala preteky v najtočivejšej disciplíne či jej paralelnej verzii iná pretekárka ako Shiffrinová alebo Vlhová. Američanka jasne vedie nad Slovenkou 7:2. Na MS v Aare je to však zatiaľ 1:0 pre Vlhovú, keďže obe 23-ročné rovesníčky bojovali proti sebe iba vo štvrtkovom "obráku". Shiffrinová má zlato zo super G, kde Vlhová nešťartovala a Slovenka zasa striebro z kombinácie, kde chýbala Američanka. "Vlhová vyhrala zatiaľ poslednú epizódu súboja, ktorý sa rýchlo mní na najväčšiu ženskú rivalitu v športe. A získala pre Slovensko prvý titul svetovej šampiónky," pripomína agentúra AP. Na podpichnutie, či slalom rozhodne o kráľovnej tohto svetového šampionátu, Vlhová so zlatou medailou okolo krku zareagovala: "Uvidíme v sobotu. Som si však istá, že to bude veľká bitka s Miki. Nech to však dopadne akokoľvek, už som všetkým ukázala, kto je Petra Vlhová zo Slovenska." Shiffrinová na diaľku pritakala. "Je to motivácia, ona ma inšpiruje vo viacerých smeroch," povedala na adresu Vlhovej. Na sociálnej sieti sa vrátila aj k zisku bronzu v obrovskom slalome, ktorým si vylepšila medailovú bilanciu z MS na /4-1-1/. "Boli ťažké podmienky a veľmi, veľmi veterno. Boli to jedny z tých pretekov, keď sa mohlo stať čokoľvek a šťastie menilo svoj smer. Gratulujem Petre a Viki Rebensburgovej, ale ešte nie je koniec." Podľa AP Vlhová sa aj ziskom titulu majsterky sveta zaradila medzi najúspešnejších športovcov Slovenska do elitnej kategórie, kde patria cyklista Peter Sagan, futbalista Marek Hamšík, hokejista Zdeno Chára či tenistka Dominika Cibulková. "Niekedy je to naozaj ťažké. Je na mne veľký tlak, pretože Slovensko je malá krajina a máme len málo takých športovcov ako som ja," zamyslela sa rodáčka z Liptova. Pred záverom Svetového pohára 2018/2019 sú karty rozdané tak, že Shiffrinová je s 1694 bodmi na konte takmer istá víťazka a Vlhovej s 1043 bodmi by už nemalo ujsť celkové druhé miesto. Celá ženská sezóna je najmä o týchto dvoch pretekárkach, čo potvrdzujú aj majstrovstvá sveta v Aare. "Považujem ju za veľmi silnú súperku. Vo všetkých pretekoch, ktoré som v tejto sezóne vyhrala, bola Petra hneď za mnou, A keď som nezvíťazila ja, bolo to preto, že to dala ona." ,,Keď sa nad tým zamyslím, tak v súbojoch s ňou vždy dávam do toho sto percent, lebo viem, že rovnako to tak robí aj ona. Je to motivujúce pre naše súperky aj celý náš šport," pochválila Shiffrinová svoju slovenskú rivalku. Sobotňajším slalomom tradične vyvrcholí ženská časť MS v zjazdovom lyžovaní. Prvé kolo sa začne o 11.00 h, druhé kolo príde na rad od 14.30 h.


Španielsky premiér opäť hrozí Kataláncom, ak si zvolia Puigdemonta

Španielsky premiér to plánuje robiť v prípade, že Katalánci si za premiéra opäť zvolia Carlesa Puigdemonta. Ten sa stále skrýva v Belgicku.

MADRID. Madrid bude naďalej priamo riadiť regionálnu správu v Katalánsku v prípade, ak katalánsky parlament za predsedu tamojšej vlády znova zvolí zosadeného expremiéra Carlesa Puigdemonta. Uviedol to dnes španielsky premiér Mariano Rajoy. Puigdemont utiekol v októbri do Bruselu po tom, ako ho Rajoy odvolal z postu lídra katalánskej správy, keď po oficiálne protiprávnom referende deklaroval v Katalánsku nezávislú republiku. Pri návrate do Španielska mu hrozí zatknutie a možné odsúdenie, konštatuje v správe agentúra Reuters. Niekoľko dní pred tým, ako sa katalánsky parlament zíde, aby zvolil novú regionálnu vládu, separatisti uviedli, že Puigdemont je opätovne ich kandidátom na jej predsedu. Skúmajú tiež možnosť jeho účasti na zasadaní prostredníctvom videospojenia s Bruselom. Rajoy však v pondelok takúto myšlienku zavrhol. "Je absurdné, že sa niekto usiluje stať predsedom katalánskej regionálnej vlády ako utečenec v Bruseli - je to vec zdravého rozumu," povedal španielsky premiér v prejave v madridskom ústredí svojej Ľudovej strany (PP). Ak by sa Puigdemont pokúsil zúčastniť na hlasovaní o novej vláde v parlamente z Bruselu, španielska vláda by okamžite jeho vystúpenie napadla na súdoch, zdôraznil Rajoy. Dodal, že v prípade znovuzvolenia Puigdemonta by Madrid naďalej uplatňoval ústavné právomoci, ktoré v októbri aktivoval s cieľom zaviesť priamu správu nad Katalánskom. Rajoy vyhlásil v decembri v Katalánsku predčasné regionálne vlády v snahe vyriešiť tamojšiu politickú krízu. Strany podporujúce nezávislosť však znova získali tesnú väčšinu, čo vyvolalo dohady, že sa opätovne pokúsia o vyhlásenie odštiepenia od Španielska. Nový katalánsky parlament sa zíde 17. januára, aby zvolil výbor, ktorý vykonáva jeho bežné denné aktivity. O novom regionálnom lídrovi by mohol hlasovať už 31. januára.


Andy Murray si zahrá štvorhru po boku brata Jamieho

Jamie je grandslamovým šampiónom v štvorhre.

BRATISLAVA. Brit Andy Murray pokračuje vo svojom návrate do súťažného tenisového kolotoča. Po účasti v londýnskom All England Clube ho uvidia tenisoví fanúšikovia aj vo Washingtone. V americkej metropole sa predstaví v hlavnej fáze štvorhry po boku svojho brata Jamieho. V roku 2015 spoločne nastupovali v rámci Davisovho pohára, kde si na ceste za "šalátovou misou" postupne poradili s francúzskym, austrálskym a tiež belgickým párom. "Zavolali nám a povedali, že Andy sa veľmi chce vrátiť do Washingtonu a zahrať si štvorhru so svojím bratom, “cituje BBC slová Marka Eina, riaditeľa Citi Open 2019. Zároveň dodal, že zápasy štvorhry majú pre fanúšikov okrem súťažnej aj zábavnú hodnotu, takže je nadšený z Murrayho návratu. Rodák zo škótskeho mesta Dunblane sa minulý rok predstavil v hlavnom meste USA vo dvojhre. Pamätná je najmä jeho osemfinálová výhra nad Rumunom Mariusom Copilom. Brit vyhral v tajbrejku tretieho setu, pričom mečbal premenil o 3:00 h miestneho času. Od januárovej operácie bedra odohral 32-ročný tenista desať súťažných zápasov vo štvorhre. Po boku Španiela Feliciana Lópeza sa tešil z turnajového titulu v londýnskom Queen's Clube, vo Wimbledone prekvapujúco vypadol s Francúzom Pierrom-Huguesom Herbertom v 2. kole a čerešničkou na jeho účasti na treťom grandslame sezóny bola spolupráca so Serenou Williamsovou v mixe. Jeho brat Jamie je dvojnásobným grandslamovým šampiónom vo štvorhre a vo Washingtone bude chcieť obhájiť vlaňajší titul - vtedy bol jeho partnerom Brazílčan Bruno Soares. Andy Murray nevylúčil možnosť, že by sa v tomto roku predstavil aj v zápasoch dvojhry. Škótsky tenista vo svojej kariére získal 45 singlových titulov a dvakrát sa tešil aj na scéne olympijských hier. Po jeho triumfe v roku 2012 mu bola venovaná špeciálna zlatá poštová schránka, ktorú však začiatkom týždňa poškodila nepozorná vodička Mercedesu. Po celej Veľkej Británii je viac ako sto podobných schránok so zlatým náterom, ktoré majú pripomínať olympijských aj paralympijských šampiónov z celého kráľovstva na OH 2012 a PH 2012.


Zomrela popredná iránska matematička Marjam Mírzáchání

Ocenenie, ktoré má rovnakú váhu ako Nobelová cena, získala ako jediná žena v roku 2014.

STANFORD. Vo veku 40 rokov zomrela v sobotu popredná matematička iránskeho pôvodu Marjam Mírzáchání, ktorá bola držiteľkou prestížnej Fieldsovej medaile za matematiku. Vedkyňa v sobotu podľahla rakovine prsníka, oznámila Stanfordská univerzita v Spojených štátoch, kde od roku 2008 pôsobila ako profesorka matematiky. Prestížne ocenenie, ktoré má rovnakú váhu ako Nobelová cena, získala ako jediná žena v roku 2014. Dostala ho za svoju prácu v oblasti komplexnej geometrie a dynamických systémov. Mírzáchání sa narodila v Teheráne a neskôr vyštudovala na Harvardskej univerzite a zostala pôsobiť v USA.